Bɔfo Petro, Yesu Sɛɛnyiɛlɔ Anɔkwafo | Anɔkwa Hemɔkɛyeli\nYITSO NYƆŊMAI-ENYƆ KƐ ENYƆ\n1, 2. Mɛni no mli lɛ, Petro kpaa gbɛ beni Yesu wieɔ yɛ Kapernaum lɛ, kɛlɛ mɛni moŋ ba?\nPETRO kɛ gbɛkpamɔ ko kwɛ Yesu toibolɔi lɛ ahiɛ kɛkpe. No mli lɛ, amɛyɛ kpeehe ni yɔɔ Kapernaum lɛ. Petro shĩa yɛ maŋ nɛɛ mli; etsuɔ ewuoyaa nitsumɔ lɛ yɛ biɛ, yɛ Galilea Ŋshɔ lɛ kooyigbɛ; biɛ hu enanemɛi, ewekumɛi, kɛ mɛi ni ekɛtsuɔ nii lɛ yɔɔ. Ŋwanejee ko kwraa bɛ he akɛ Petro yakpa gbɛ akɛ emaŋbii lɛ hu baayɔse Yesu akɛ Mesia lɛ, ni ebaaŋɔɔ amɛnaa akɛ amɛbaale Nyɔŋmɔ Maŋtsɛyeli lɛ he nii kɛjɛ tsɔɔlɔ kple fe fɛɛ lɛ ŋɔɔ. Etamɔ nɔ ni nakai gbi lɛ, sane lɛ eyabaaa lɛ nakai kwraa.\n2 Mɛi babaoo ekpa Yesu toiboo. Ni mɛi komɛi hu bɔi tɔkemɔ kɛtsɔɔ akɛ amɛkɛ nɔ ni Yesu wieɔ lɛ kpaaa gbee. Shi nɔ ni gba Petro naa fe fɛɛ ji bɔ ni Yesu diɛŋtsɛ kaselɔi lɛ ekomɛi fee amɛnii amɛha lɛ. Anaaa miishɛɛ ko kwraa yɛ amɛhiɛ taakɛ ebalɛ beni amɛbale anɔkwale lɛ, ni amɛná miishɛɛ lɛ. Shi amrɔ nɛɛ etamɔ nɔ ni amɛtũ amɛhiɛ, ni amɛmli efu po. Mɛi komɛi po wo amɛnaa nɔ amɛkɛɛ akɛ, Yesu wiemɔi lɛ wa tsɔ. Amɛkpɛ mli akɛ amɛbooo lɛ toi dɔŋŋ, kɛkɛ ni amɛshi kpeehe lɛ—amɛkpa esɛɛnyiɛmɔ.—Nyɛkanea Yohane 6:60, 66.\n3. Mɛni Petro hemɔkɛyeli lɛ ye ebua lɛ ni enyɛ efee shii abɔ?\n3 Petro kɛ bɔfoi krokomɛi lɛ eyanáaa nibii mlɛo kwraa yɛ be nɛɛ mli. Petro eyanuuu saji ni Yesu wie lɛ ashishi jogbaŋŋ nakai gbi lɛ. Ŋwanejee ko bɛ he akɛ ebaana nɔ hewɔ ni Yesu wiemɔ lɛ baafee nɔ ni naa wa kɛ́ akɔ lɛ hiɛaŋhiɛaŋ ko kɛkɛ lɛ. Mɛni Petro baafee mɔ? Jeee enɛ ji klɛŋklɛŋ ni shihilɛ ko kaa suɔmɔ ni eyɔɔ kɛha e-Nuŋtsɔ lɛ; ni ebafeŋ naagbee nɔ̃ hu. Ha wɔkwɛ bɔ ni Petro hemɔkɛyeli lɛ ye ebua lɛ ni enyɛ eye kai nɛɛ anɔ, ni etee nɔ ekpɛtɛ Yesu he lɛ.\nEkpɛtɛ Yesu He Beni Mɛi Krokomɛi Shi Lɛ\n4, 5. Mɛɛ nibii komɛi Yesu fee ni mɛi kɛ lɛ eyakpãaa gbee?\n4 Bei babaoo lɛ, Petro enaaa Yesu nifeemɔi kɛ ewiemɔi lɛ ekomɛi anaa jogbaŋŋ. Ni efɔɔ kaa akɛ, e-Nuŋtsɔ lɛ nifeemɔi kɛ ewiemɔi lɛ eyafeee nɔ ni mɛi kpaa gbɛ kɛjɛɔ edɛŋ. Gbi ni tsɔ hiɛ lɛ nɔŋŋ mli lɛ, Yesu etsɔ naakpɛɛ gbɛ nɔ elɛ mɛi akpei komɛi. No hewɔ lɛ, amɛka akɛ amɛbaawo lɛ maŋtsɛ. Kɛlɛ, eha mɛi babaoo anaa kpɛ amɛhe beni egbala ehe shi kɛjɛ amɛteŋ, ni ekɛɛ ekaselɔi akɛ amɛta lɛlɛ mli ni amɛwiri kɛya Kapernaum lɛ. Nyɔɔŋ mli beni kaselɔi lɛ ta lɛlɛ mli kɛyaa lɛ, Yesu ha amɛnaa kpɛ amɛhe ekoŋŋ beni enyiɛ Galilea Ŋshɔ ni efee hamahama lɛ hiɛ lɛ, enɛ ha Petro kase nɔ ko ni he hiaa waa yɛ hemɔkɛyeli he.\n5 Beni je tsɛre lɛ, amɛyɔse akɛ gbɔmɛi lɛ etara lɛji amli kɛbanina amɛ. Shi ekã shi faŋŋ akɛ, naakpɛɛ gbɛ ni Yesu tsɔ nɔ elɛ amɛ, ni amɛmiitao akɛ efee nakai ekoŋŋ lɛ hewɔ amɛnyiɛ esɛɛ lɛ, shi jeee mumɔŋ anɔkwalei atoi ni amɛtaoɔ amɛbo lɛ hewɔ. Yesu kã amɛhiɛ yɛ heloonaa nibii asɛɛ ni amɛtiuɔ lɛ hewɔ. (Yoh. 6:25-27) Yesu tsa nakai sane lɛ nɔ yɛ kpeehe ni yɔɔ Kapernaum, he ni etsɔɔ anɔkwale ko ni he hiaa waa ni mɛi nu he akɛ eji wiemɔ ni wa yɛ lɛ.\n6. Mɛɛ nɔkwɛmɔnɔ Yesu kɛha, ni te etoibolɔi lɛ fee amɛnii yɛ he amɛha tɛŋŋ?\n6 No mli lɛ, Yesu miitao ni mɛi lɛ ana lɛ akɛ mɔ ko ni kɛ mumɔŋ niyenii ni jɛ Nyɔŋmɔ ŋɔɔ lɛ haa mɛi, shi jeee mɔ ko ni haa mɔ heloonaa nii kɛkɛ; ni amɛna lɛ hu akɛ lɛ ji mɔ ni ewala kɛ egbele akɛ adesa lɛ baaha mɛi krokomɛi aná naanɔ wala. No hewɔ lɛ, ekɛ nɔkwɛmɔnɔ ko ha ni ekɛ ehe to mana, ni ji aboloo ni jɛ ŋwɛi ba yɛ Mose beaŋ lɛ he. Beni mɛi komɛi kɛ lɛ eyakpãaa gbee lɛ, ekɛ nɔkwɛmɔnɔ ni yɔɔ tɛɛ ko tsu nii kɛtsɔɔ nii amli akɛ, ehe miihia ni amɛye eloo ni amɛnu ela bɔni afee ni amɛná wala. Be nɛɛ mli ni amɛmli bafu kwraa fe tsutsu lɛ. Mɛi komɛi kɛɛ: “Wiemɔ ni wa nɛ; namɔ aaanyɛ toi abo?” Yesu diɛŋtsɛ kaselɔi lɛ ateŋ mɛi pii kɛ lɛ enyiɛɛɛ dɔŋŋ. *—Yoh. 6:48-60, 66.\n7, 8. (a) Mɛni no mli lɛ Petro nuko shishi yɛ gbɛfaŋnɔ ni esa akɛ Yesu atsu lɛ mli? (b) Te Petro ha sane ni Yesu bi bɔfoi lɛ hetoo eha tɛŋŋ?\n7 Mɛni Petro baafee? Ekolɛ, nɔ ni Yesu wie lɛ ha lɛ hu eyiŋ futu lɛ. Petro eyanuuu shishi akɛ esa akɛ Yesu agbo bɔni afee ni akɛtsu Nyɔŋmɔ suɔmɔnaa nii ahe nii. Ani Petro banu he akɛ esa akɛ lɛ hu ekpa Yesu sɛɛnyiɛmɔ tamɔ bɔ ni kaselɔi yiŋ enyɔnyɔtsɛmɛi lɛ fee nakai gbi lɛ? Dabi! Nɔ ko ni he hiaa waa yɛ Petro he, ni no haa esoroɔ lɛ kwraa yɛ nakai hii krokomɛi lɛ ahe. Mɛni ji no?\n8 Yesu tsɔ ehe, ni ebi ebɔfoi lɛ akɛ: “Ani nyɛ hu nyɛmiisumɔ akɛ nyɛaatee?” (Yoh. 6:67) Mɛi 12 lɛ ekɛwieɔ lɛ, shi Petro ji mɔ ni jie naa. Petro fɔɔ nakai feemɔ. Ekolɛ, eye bɔfoi krokomɛi lɛ fɛɛ onukpa. Shi fɛɛ mli lɛ, eji mɔ ni fɔɔ wiemɔ waa yɛ bɔfoi lɛ ateŋ; etamɔ nɔ ni ewaaa kɛhaaa Petro akɛ ebaajie esusumɔi akpo. Shi yɛ shihilɛ nɛɛ mli lɛ, nɔ ni yɔɔ Petro jwɛŋmɔŋ ji sane ni sa kadimɔ ni hiɛ kpaŋ nɔ nɛɛ: “Nuŋtsɔ, namɔ ŋɔɔ wɔɔtee? Bo oyɔɔ naanɔ wala wiemɔi lɛ.”—Yoh. 6:68.\n9. Mɛɛ nibii tsɔɔ akɛ Petro kpɛtɛ Yesu gbagbalii?\n9 Ani nakai wiemɔi lɛ etaaa otsuiŋ? Hemɔkɛyeli ni Petro yɔɔ yɛ Yesu mli lɛ eye ebua lɛ ni ená su ko ni he hiaa waa, no ji akɛ esumɔɔɔ ni eshiɔ Yesu kɔkɔɔkɔ. Petro na faŋŋ akɛ Yesu pɛ ji Yiwalaherelɔ ni Yehowa kɛha, ni ele hu akɛ Yesu wiemɔi lɛ, ni ji Nyɔŋmɔ Maŋtsɛyeli lɛ he nii ni etsɔɔ mɛi lɛ anɔ ebaatsɔ ehere amɛyiwala. Petro le akɛ kɛ́ nibii komɛi yɛ po ni enuuu shishi lɛ, esa akɛ eya nɔ ekpɛtɛ Yesu he kɛ́ eetao ená Nyɔŋmɔ hiɛ duromɔ kɛ naanɔ wala.\nEsa akɛ wɔya nɔ wɔkpɛtɛ Yesu tsɔɔmɔi lɛ ahe, kɛ́ wɔnuuu shishi aloo amɛkɛ wɔsusumɔi lɛ kpãaa po lɛ, esa akɛ wɔfee nakai\n10. Te wɔbaafee tɛŋŋ wɔná jwɛŋmɔ ni ja yɛ Yesu tsɔɔmɔi lɛ ahe ŋmɛnɛ taakɛ Petro fee lɛ?\n10 Ani nakai bo hu onuɔ he? Dɔlɛ sane ji akɛ ŋmɛnɛ lɛ, mɛi babaoo kɛɔ akɛ amɛsumɔɔ Yesu, shi kɛ́ amɛkɛ shihilɛi komɛi kpe lɛ, kɛkɛ lɛ amɛkpa yɛ esɛɛ. Kɛ́ mɔ ko sumɔɔ Kristo lɛɛlɛŋ lɛ, esa akɛ ená jwɛŋmɔ ni ja yɛ Yesu tsɔɔmɔi lɛ ahe taakɛ Petro fee lɛ. Esa akɛ wɔkase Yesu tsɔɔmɔi lɛ, wɔnu shishi, koni wɔhi shi yɛ naa—kɛ́ wɔnuuu shishi aloo amɛkɛ wɔsusumɔi lɛ kpãaa po lɛ, esa akɛ wɔfee nakai. Ja wɔtee nɔ wɔfee nibii nɛɛ dani wɔbaanyɛ wɔkpa naanɔ wala ni Yesu wo he shi lɛ gbɛ.—Nyɛkanea Lala 97:10.\nEkpɛtɛ Yesu He yɛ Kãmɔ ni Akã Lɛ lɛ Fɛɛ Sɛɛ\n11. Nɛgbɛ Yesu kɛ esɛɛnyiɛlɔi lɛ fã gbɛ kɛtee? (Kwɛmɔ shishigbɛ niŋmaa lɛ hu.)\n11 Be ni deka bɛ mli nɛɛ sɛɛ lɛ, etsɛɛɛ kɛkɛ ni Yesu kɛ ebɔfoi lɛ kɛ ekaselɔi lɛ ekomɛi fã gbɛ kakadaŋŋ kɛtee kooyigbɛ. Bei komɛi lɛ, kɛ́ anyiɛ Galilea Ŋshɔ lɛ hiɛ lɛ, anyɛɔ anaa Hermon Gɔŋ ni snoo eha yiteŋ ni yɔɔ Shiwoo Shikpɔŋ lɛ kooyigbɛ kwraa lɛ. No mli lɛ, Yesu kɛ ekaselɔi lɛ miifa gbɛ kɛmiiya akrowai ni yɔɔ Kaisarea Filipi lɛ, ni amɛmiibɛŋkɛ Hermon Gɔŋ lɛ. * Nɛkɛ he ni yɔɔ fɛo waa, ni kɛ́ adamɔ jɛmɛ lɛ anyɛɔ anaa Shiwoo Shikpɔŋ lɛ kpotoo shikamɔ kɛyaa wuoyigbɛ lɛ ji he ni Yesu bi esɛɛnyiɛlɔi lɛ sane ko ni he hiaa waa lɛ yɛ.\n12, 13. (a) Mɛni hewɔ Yesu taoɔ ale mɔ ni etoibolɔi lɛ susuɔ akɛ eji lɛ? (b) Yɛ hetoo ni ekɛha Yesu lɛ mli lɛ, mɛɛ gbɛ nɔ Petro tsɔɔ akɛ eyɛ hemɔkɛyeli krɔŋŋ?\n12 Ebi amɛ akɛ: “Namɔ mɛi lɛ kɛɔ akɛ miji?” Wɔbaanyɛ wɔfee Petro he mfoniri ni eekwɛ Yesu hiɛ, ni shi kome ekoŋŋ lɛ eena e-Nuŋtsɔ lɛ mlihilɛ, ehewalɛ kɛ bɔ ni ele nii jogbaŋŋ lɛ. No mli lɛ, akɛni Yesu toibolɔi lɛ ena enifeemɔi komɛi ni amɛnu ewiemɔi komɛi hu hewɔ lɛ, eetao ele amɛsusumɔ yɛ mɔ ni eji lɛ he. Yesu kaselɔi lɛ ha sanebimɔ lɛ hetoo, shi amɛhetoi lɛ jie susumɔi ni ejaaa ni mɛi hiɛ yɛ mɔ ni Yesu ji lɛ he lɛ akpo. Shi Yesu tao akɛ ele mɛi krokomɛi hu asusumɔ. Ani esɛɛnyiɛlɔi kpaakpa lɛ hu hiɛ nakai susumɔi ni ejaaa lɛ nɔŋŋ? Ebi amɛ akɛ: “Shi nyɛ lɛ, namɔ nyɛkɛɔ akɛ miji?”—Luka 9:18-20.\n13 Taakɛ ole lɛ, Petro he fee oya kɛjie naa. Ekɛ wiemɔi ni mli kã shi faŋŋ, ni yɔɔ tɛɛ jie susumɔ ni yɔɔ mɛi ni yɔɔ jɛmɛ lɛ ateŋ babaoo atsuiiaŋ lɛ kpo. Ekɛɛ: “Bo ji Kristo lɛ, Nyɔŋmɔ, hiɛkãlɔ lɛ, bi lɛ.” Bo lɛ, kwɛmɔ bɔ ni Yesu kɛ hiɛ ŋmɔlɔŋmɔlɔ kɛ hiɛsɔɔ baakwɛ Petro hiɛ kɛjie eyi eha. Yesu ha Petro le akɛ, Yehowa Nyɔŋmɔ ji mɔ ni ha ele anɔkwale ni he hiaa ni mɛi ni yɔɔ hemɔkɛyeli krɔŋŋ pɛ nyɛɔ amɛleɔ nɛɛ, shi jeee adesa ko. Aha Petro ele anɔkwalei ni he hiaa waa ni no mli lɛ, Yehowa ejieko etsɔko mɔ ko pɛŋ lɛ ateŋ ekome—mɔ tuuntu ni Mesia loo Kristo ni awo ehe shi kɛjɛ jeeŋmɔ lɛ ji!—Nyɛkanea Mateo 16:16, 17.\n14. Mɛɛ sɔ̃i ni he hiaa Yesu tuu ewo Petro dɛŋ?\n14 Kristo nɛɛ ji mɔ ni blema gbalɛ ko tsɛ lɛ akɛ tɛ ni tsutswalɔi lɛ shɛ amɛfɔ̃ lɛ. (Lala 118:22; Luka 20:17) Akɛni gbalɛi nɛɛ yɔɔ Yesu jwɛŋmɔ mli hewɔ lɛ, eha ale akɛ Yehowa baato asafo ko yɛ nakai tɛ loo tɛsaa lɛ nɔŋŋ ni Petro tsɔɔ etsɛko akɛ no ji Kristo lɛ nɔ. Kɛkɛ ni Yesu kɛ sɔ̃i komɛi ni he hiaa waa wo Petro dɛŋ yɛ nakai asafo lɛ mli. Ewooo Petro nɔ fe bɔfoi krokomɛi lɛ, taakɛ mɛi komɛi susuɔ lɛ, moŋ lɛ nitsumɔi ji nɔ ni etuu ewo edɛŋ. Ekɛ “ŋwɛi maŋtsɛyeli lɛ naa samfei lɛ” ha Petro. (Mat. 16:19) Nitsumɔ ni Petro baatsu ji, ebaagbele Nyɔŋmɔ Maŋtsɛyeli lɛ mlibotemɔ naa eha adesai akui srɔtoi etɛ—klɛŋklɛŋ lɛ, kɛha Yudafoi lɛ, no sɛɛ lɛ Samariabii lɛ, kɛ naagbee lɛ Jeŋmaji abii, loo mɛi ni jeee Yudafoi lɛ.\n15. Mɛni ha Petro kã Yesu hiɛ lɛ, ni mɛni ekɛɛ kɛkã ehiɛ lɛ?\n15 Kɛlɛ, sɛɛ mli lɛ Yesu wie akɛ mɛi ni aŋɔɔ pii ahaa amɛ lɛ, abaakpa babaoo gbɛ kɛjɛ amɛdɛŋ, ni sane nɛɛ bafeɔ anɔkwale yɛ Petro sane lɛ mli. (Luka 12:48) Yesu tee nɔ ejie anɔkwalei ni he hiaa waa ni kɔɔ Mesia lɛ he lɛ akpo, ni nɔ ni fata he ji amanehulu ni ebaatsɔ mli kɛ gbo ni ebaagbo yɛ Yerusalem lɛ. Enɛɛmɛi ni Petro nu lɛ gba enaa waa. Etsɛ Yesu kɛtee afã ni eyakã ehiɛ ekɛɛ: “Naa ohe mɔbɔ, Nuŋtsɔ, enɛ akagbaleo fɔ̃ɔŋfɔ̃!”—Mat. 16:21, 22.\n16. Mɛɛ gbɛ nɔ Yesu tsɔ ejaje Petro, ni mɛɛ ŋaawoo ni sa wɔ fɛɛ wɔbaanyɛ wɔná yɛ Yesu wiemɔi nɛɛ amli?\n16 Eyɛ faŋŋ akɛ, Petro ehiɛɛɛ Yesu he jwɛŋmɔ gbonyo, ni no ha ekolɛ hetoo ni Yesu ha lɛ lɛ ha enaa kpɛ ehe naakpa. Etsɔ esɛɛ eha Petro, ni ekwɛ kaselɔi krokomɛi lɛ—ni ekolɛ amɛhu amɛhiɛ susumɔ ni tamɔ nakai nɔŋŋ lɛ—ni ekɛɛ: “Ho misɛɛ, satan! ootɔ̃tɔ̃ minane: ejaakɛ ojwɛŋŋ Nyɔŋmɔ nii ahe, shi gbɔmɛi anii ahe moŋ ojwɛŋɔ.” (Mat. 16:23; Mar. 8:32, 33) Yesu wiemɔi nɛɛ bafeɔ ŋaawoo ni sa kɛha wɔ fɛɛ. Ewaaa kwraa akɛ wɔbaaŋmɛ gbɛ koni adesai asusumɔi aye Nyɔŋmɔ susumɔi anɔ. Kɛ́ wɔfee nakai lɛ, be mli ni wɔmiisumɔ ni wɔye wɔbua mɔ ko po lɛ, kɛ́ wɔkwɛɛɛ ni ahi lɛ, wɔbaaha mɔ lɛ afee nibii ni baasa Satan hiɛ moŋ fe ni ebaasa Nyɔŋmɔ hiɛ. Shi te Petro fee enii yɛ Yesu wiemɔ lɛ he eha tɛŋŋ?\n17. Mɛni Yesu tsɔɔ beni ekɛɛ Petro akɛ “ho misɛɛ” lɛ?\n17 Ekolɛ Petro yɔse akɛ nɔ ni Yesu wie lɛ etsɔɔɔ akɛ eetsɛ lɛ akɛ Satan Abonsam diɛŋtsɛ ji lɛ. Ejaakɛ nɔ ni Yesu kɛɛ Petro lɛ yɛ srɔto kwraa yɛ nɔ ni ekɛɛ Satan lɛ he. Yesu kɛɛ Satan akɛ: “Jee minɔ ni oya”; shi ekɛɛ Petro akɛ: “Ho misɛɛ.” (Mat. 4:10, NW) Yesu eshwieee Petro ni ena nɔ ko kpakpa yɛ emli lɛ yɛ emasɛi, shi nɔ pɛ ni efee ji akɛ, ejaje Petro susumɔ ni ejaaa yɛ sane nɛɛ mli lɛ. Ewaaa kwraa akɛ obaana akɛ kulɛ esaaa akɛ Petro yajeɔ e–Nuŋtsɔ lɛ hiɛgbɛ, ni ji akɛ etɔ̃tɔ̃ɔ e–Nuŋtsɔ lɛ nane, shi moŋ lɛ kulɛ esa akɛ eyaje e–Nuŋtsɔ lɛ sɛɛgbɛ kɛfi esɛɛ.\nJa wɔjɛ heshibaa mli wɔkpɛlɛ tsɔsemɔ, ni wɔkase nɔ ko kɛjɛ mli dani wɔbaanyɛ wɔya nɔ wɔkpɛtɛ Yesu Kristo kɛ e-Tsɛ, Yehowa Nyɔŋmɔ he gbagbalii\n18. Mɛni Petro fee kɛtsɔɔ akɛ esumɔɔɔ ni eshiɔ Yesu, ni te wɔbaafee tɛŋŋ wɔkase lɛ lɛ?\n18 Ani Petro kɛ Yesu taa saji anaa, emli fu lɛ, loo ekɛ lɛ ewieee? Dabi! Ekɛ heshibaa kpɛlɛ jajemɔ lɛ nɔ. Shi kome ekoŋŋ lɛ etsɔɔ akɛ esumɔɔɔ akɛ eshiɔ Yesu. Mɔ fɛɛ mɔ ni nyiɛɔ Kristo sɛɛ lɛ, yɛ be kɛ beaŋ lɛ, ehe bahiaa ni ajaje lɛ. Ja wɔjɛ heshibaa mli wɔkpɛlɛ tsɔsemɔ, ni wɔkase nɔ ko kɛjɛ mli dani wɔbaanyɛ wɔya nɔ wɔkpɛtɛ Yesu Kristo kɛ e-Tsɛ, Yehowa Nyɔŋmɔ he gbagbalii.—Nyɛkanea Abɛi 4:13.\nBeni ehe bahia ni akã Petro po lɛ, etee nɔ ekpɛtɛ Yesu he\nAjɔɔ Lɛ yɛ Yesu he ni Ekpɛtɛ lɛ Hewɔ\n19. Mɛɛ sane ni haa mɔ naa kpɛɔ ehe Yesu wie, ni mɛni ekolɛ Petro yasusu?\n19 No sɛɛ etsɛɛɛ lɛ, Yesu wie nɔ ko ni haa mɔ naa kpɛɔ ehe waa, ekɛɛ: “Lɛɛlɛŋ, miikɛɛ nyɛ akɛ: Mɛi komɛi yɛ mɛi ni damɔ biɛ nɛɛ ateŋ ni amɛsaŋ amɛnaa gbele kɛyashi beyinɔ ni amɛaana gbɔmɔbi lɛ miiba yɛ emaŋtsɛyeli lɛ mli.” (Mat. 16:28) Ŋwanejee ko kwraa bɛ he akɛ sane nɛɛ ha Petro shwe akɛ ele nɔ tuuntu ni Yesu tsɔɔ lɛ. Mɛni no mli lɛ Yesu taoɔ atsɔɔ lɛ? Ekolɛ Petro yasusu akɛ, akɛni Yesu kɛ hiɛdɔɔ kã lɛ etsɛko lɛ hewɔ lɛ, enine shɛŋ hegbɛi krɛdɛɛ nɛɛ eko nɔ.\n20, 21. (a) Tsɔɔmɔ nɔ ni Petro na lɛ. (b) Mɛɛ gbɛ nɔ sanegbaa ni tee nɔ yɛ mɛi lɛ ateŋ lɛ jaje Petro jwɛŋmɔ?\n20 Kɛlɛ, aaafee otsi sɛɛ lɛ, Yesu ŋɔ Yakobo, Yohane, kɛ Petro kɛtee “gɔŋ ni kwɔ ko” nɔ—ekolɛ Hermon Gɔŋ lɛ ni kɛ he ni amɛyɔɔ lɛ jɛkɛmɔ aaafee kilomitai 25 lɛ. Ekolɛ, no beaŋ lɛ je ena, ejaakɛ no mli lɛ wɔ miiye hii etɛ lɛ waa. Shi beni Yesu sɔleɔ lɛ, nɔ ko ba ni eha wɔ lɛ tserɛ yɛ amɛhiɛ.—Mat. 17:1; Luka 9:28, 29, 32.\n21 Amɛna akɛ Yesu ebɔi tsakemɔ. Ehiɛ bɔi kpɛlɛmɔ aahu kɛyashi ekpɛ kaŋkaŋ tamɔ hulu. Etadei lɛ hu bayɛ futaa. Kɛkɛ ni hii enyɔ komɛi bafata Yesu he, mɔ kome ji Mose, ni mɔ kroko lɛ, Elia. Amɛkɛ Yesu gba sane, ni ‘amɛwie ejeŋ naa ni ebaaya eyagbe yɛ Yerusalem’ lɛ he—ekã shi faŋŋ akɛ egbele kɛ eshitee lɛ he amɛwieɔ lɛ. Kwɛ bɔ ni ebafee faŋŋ kɛha Petro akɛ, asomoaŋ susumɔ ni ehiɛ akɛ Yesu enaŋ nɔ, ni egboŋ po lɛ ejaaa kwraa!—Luka 9:30, 31.\n22, 23. (a) Mɛɛ gbɛ nɔ Petro tsɔɔ akɛ emli hi, ni eyɛ ekãa? (b) Mɛɛ jɔɔmɔ kroko Petro, Yakobo kɛ Yohane nine shɛ nɔ?\n22 Petro yanu he akɛ esa akɛ ekɛ ehe awo nɔ ni yaa nɔ, ni ji ninaa krɛdɛɛ nɛɛ mli—ekolɛ koni no aha ninaa lɛ sɛɛ atsɛ. Ebafee tamɔ nɔ ni Mose kɛ Elia miishi Yesu amɛya. No hewɔ lɛ, Petro wo enaa nɔ ekɛɛ: “Nuŋtsɔ, ehi akɛ wɔhiɔ biɛ, ni ha ni wɔfee bui etɛ, onɔ̃ ekome kɛ Mose nɔ̃ ekome kɛ Elia nɔ̃ ekome; shi eleee nɔ ni ekɛɔ lɛ.” Shi no mli lɛ, bui ahe ehiaaa Yehowa sɔɔlɔi enyɔ ni egboi jeeŋmɔ ni Petro na yɛ ninaa lɛ mli lɛ. No mli lɛ, Petro leee nɔ ni ewieɔ lɛ. Kɛlɛ, ani ohiɛ esɔɔɔ nuu nɛɛ, yɛ emlihilɛ kɛ ekãa ni eyɔɔ lɛ hewɔ?—Luka 9:33.\nAjɔɔ Petro afata Yakobo kɛ Yohane he kɛ ninaa ko ni yɔɔ miishɛɛ ni aha amɛna lɛ\n23 Petro, Yakobo kɛ Yohane nine shɛ jɔɔmɔ kroko hu nɔ nakai gbɛkɛ lɛ. Atatu ko je ni ebakete gɔŋ lɛ nɔ. Gbee ko jɛ atatu lɛ mli—Yehowa Nyɔŋmɔ gbee ni! Ekɛɛ: “Mɔ nɛ ji mi-Bi ni mihala lɛ; nyɛboa lɛ toi.” Kɛkɛ ni ninaa lɛ sɛɛ fo, ni eshwɛ amɛ kɛ Yesu pɛ yɛ gɔŋ lɛ nɔ.—Luka 9:34-36, Ga Biblia hee.\n24. (a) Mɛɛ gbɛ nɔ Petro ná ninaa lɛ he sɛɛ? (b) Te wɔ mɛi ni wɔyɔɔ ŋmɛnɛ lɛ baafee tɛŋŋ wɔná ninaa lɛ he sɛɛ?\n24 Mɛɛ jɔɔmɔ po nakai ninaa lɛ ji kɛha Petro—kɛ wɔ fɛɛ nɛkɛ! Afii nyɔŋmai komɛi asɛɛ lɛ, eŋma akɛ eji hegbɛ ni ená akɛ etsɔ hiɛ ena Yesu ákɛ Maŋtsɛ ni yɔɔ enunyam mli yɛ ŋwɛi lɛ he ninaa, ni ekɛfata he akɛ, eji ‘mɛi ni kɛ amɛhiŋmɛi na enunyam kpeteŋkpele lɛ ateŋ mɔ kome.’ Nakai ninaa lɛ ma Nyɔŋmɔ Wiemɔ lɛ mli gbalɛi babaoo anɔ mi, ni ewaje Petro hemɔkɛyeli kɛha kaai ni kã ehiɛ ni ekɛbaakpe lɛ. (Nyɛkanea 2 Petro 1:16-19.) Kɛ́ wɔkpɛtɛ Nuŋtsɔ ni Yehowa ehala lɛ akɛ ekwɛ wɔnɔ lɛ he, wɔkase nii kɛjɛ edɛŋ, wɔkpɛlɛ etsɔsemɔ kɛ ekãmɔ nɔ, ni wɔkɛ heshibaa nyiɛ esɛɛ be fɛɛ be taakɛ Petro fee lɛ, wɔ hu wɔbaaná he sɛɛ.\n^ kk. 6 Kɛ́ wɔkɛ bɔ ni gbɔmɛi nɛɛ fee amɛnii amɛha yɛ Yesu wiemɔ lɛ he lɛ to nɔ ni amɛfee gbi ni tsɔ hiɛ yɛ kpeehe lɛ, beni miishɛɛ sɔŋŋ ni amɛná hewɔ lɛ amɛtsɛ Yesu akɛ Nyɔŋmɔ gbalɔ lɛ he lɛ, wɔnaa akɛ gbɔmɛi lɛ etsake kwraa.—Yoh. 6:14.\n^ kk. 11 Kɛjɛ Galilea Ŋshɔ ni baa shi aaafee ŋshɔ hiɛ kwɔlɛ mitai 210 lɛ naa lɛ, amɛfã gbɛ kilomitai 50 kɛtee maji ni mli yɔɔ fɛo waa ni yɔɔ he ni nɔ kwɔ fe ŋshɔ hiɛ kwɔlɛ mitai 350 lɛ amli.\nMɛɛ gbɛ nɔ Petro hemɔkɛyeli lɛ ha ekpɛtɛ Yesu he beni mɛi krokomɛi shi Yesu lɛ?\nMɛɛ gbɛ nɔ ninaa lɛ waje Petro hemɔkɛyeli?\nMɛɛ gbɛi krokomɛi anɔ obaasumɔ ni okase Petro hemɔkɛyeli lɛ?


Hiob 30 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nHiob tsɔɔ bɔ ni eshihilɛ etsake (1-31)\nMɛi ni he bɛ sɛɛnamɔ ko ye ehe fɛo (1-15)\nEnu he akɛ Nyɔŋmɔ yeee ebuaaa lɛ (20, 21)\n“Mihewolo edi” (30)\n30 “Shi amrɔ nɛɛ, amɛŋmɔɔ mi+—Hii ni miye amɛ onukpa,Mɛi ni mihãŋ amɛtsɛmɛiAfata gbei ni kwɛɔ mitooku lɛ anɔ lɛ po ahe. 2 Mɛɛ sɛɛ miná yɛ amɛdɛŋ hewalɛ lɛ mli? Amɛhewalɛ lɛ hiɛ ekpãtã. 3 Ohia kɛ hɔmɔ ehã amɛtãra loo;Amɛkɔ̃mɔɔ shikpɔŋ gbiŋNí hiɛ ekpãtã momo, ní etsɔ amaŋfɔ lɛ. 4 Amɛbuaa ŋoo bai anaa kɛjɛɔ jwɛiaŋ;Rotem tsei* ashishifãi ji amɛniyenii. 5 Ashwieɔ amɛ kɛjeɔ akutso mli;+Mɛi wɔɔ amɛyi tamɔ awɔɔ julɔ yi lɛ. 6 Amɛhiɔ jɔi voovoi* amli,Amɛhiɔ bui ni yɔɔ shikpɔŋ kɛ tɛsai amli lɛ amli. 7 Amɛbolɔɔ kɛjɛɔ jwɛiaŋNi amɛbuaa amɛhe naa yɛ jwɛi ni ŋmei yɔɔ he ateŋ. 8 Ashwieɔ* amɛ kɛjeɔ shikpɔŋ lɛ nɔTamɔ ashwieɔ mɛi ni bɛ jwɛŋmɔ kɛ mɛi ni bɛ gbɛ́i lɛ abii lɛ nɔŋŋ. 9 Shi amrɔ nɛɛ, amɛyeɔ mihe fɛo yɛ amɛlalai amli po;+Mitsɔ nyaŋemɔ nii* mihã amɛ.+ 10 Amɛnyaŋeɔ mi, ni amɛtsiɔ amɛhe yɛ mihe kɛyaa sɛɛ shɔŋŋ;+Ewaaa hãaa amɛ akɛ amɛaafɛ̃ lajɔ̃ amɛshwie mihiɛ.+ 11 Akɛni Nyɔŋmɔ efɛne migãi kpãa lɛ, ni eba mi shi hewɔ lɛ,Amɛshɛɔ nɔ fɛɛ nɔ ni tsĩɔ amɛ gbɛ amɛfɔ̃ɔ* yɛ mihiɛ. 12 Amɛteɔ shi yɛ mininejurɔ nɔ tamɔ kuu ni feɔ basabasa;Amɛwoɔ mi foiNi amɛkɛ nibii ni kpãtãa mɔ hiɛ tsĩɔ migbɛ lɛ. 13 Amɛfiteɔ gbɛi ni minyiɛ nɔ lɛNi amɛhãa mimanehulu lɛ mli woɔ wu,+Ni mɔ ko bɛ ni baahã amɛkpa.* 14 Amɛbaa tamɔ nɔ ni amɛtsɔɔ gbogbo he fɔlɔ lɛkɛtɛɛ mli;Amɛtsɛ̃ɔ kɛbaa yɛ hiɛkpatamɔ lɛ mli. 15 Ŋmiŋmi mɔɔ mi waa;Atswaa minunyam lɛ kɛyaa tamɔ kɔɔyɔɔ tswaa nii kɛyaa lɛ,Ni miyiwalaheremɔ lɛ laajeɔ tamɔ atatu. 16 Agbɛnɛ miwala* miiŋmɛɛ mi;+Amanehulu gbii+ hu emɔmɔ mimli. 17 Miwuiaŋ waa mihe waa* nyɔɔŋ;+Bɔ ni emli kpeɔ mi lɛ sɛɛ efooo.+ 18 Hewalɛ kpele hãa bɔ ni mitade lɛ yɔɔ lɛ tsakeɔ kwraa;*Ehãaa manyɛ mamu, tamɔ mitade kuɛ ní emɔ misɛ̃. 19 Nyɔŋmɔ eshɛ mi efɔ̃ ŋmɔtɔ mli;Mitsɔ tamɔ sũ* kɛ lamulu. 20 Mibolɔɔ mitsɛɔ bo ni oye obua mi, shi ofooo midaaŋ;+Miteɔ shi midamɔɔ shi, shi okwɛɔ mi gãa. 21 Okɛ yitsoŋwalɛ tsɔɔ ohiɛ owoɔ mi;+Okɛ onineshiwalɛ lɛ fɛɛ tutuaa mi. 22 Owóɔ minɔ, ni okɛ kɔɔyɔɔ lɛ wóɔ mi kɛyaa;Ni ofɔ̃ɔ mi kɛyaa kɛbaa yɛ ahum lɛ mli.* 23 Ejaakɛ mile akɛ obaahã makpeleke shi kɛya gbele mli,Kɛya shĩa ni hiɛkãalɔi fɛɛ baayakpe yɛ mli lɛ mli. 24 Shi mɔ ko mɔ ko kɛ nɔ ko etswaŋ mɔ ni miina nɔ*+Be mli ni ebolɔɔ etsɛɔ yelikɛbuamɔ yɛ emanehulu be mli lɛ. 25 Ani mifóoo mihãaa mɛi ni gbeɔ shi yɛ jaramɔ beiaŋ* lɛ? Ani miwerɛ hooo mihe* yɛ ohiafoi ahewɔ?+ 26 Mikpa nɔ kpakpa gbɛ, shi nɔ fɔŋ moŋ ba;Mikpa la gbɛ, shi duŋ moŋ ba. 27 Bɔ ni mimli lotaa mi lɛ sɛɛ efooo;Amanehulu gbii nina mi. 28 Minyiɛɔ ní minii efee mɔbɔmɔbɔ;+ hulu la ko kwraa bɛ. Miteɔ shi midamɔɔ shi yɛ asafo mli, ni mibolɔɔ ní aye abua mi. 29 Mitsɔ ŋa mli gbei anyɛmiKɛ duguma biyei hu anaanyo.+ 30 Mihewolo edi, ni ekpɔ yɛ mihe;+Dɔlɛ* miishã miwui. 31 Misaŋku lɛ, awerɛho pɛ atswaa kɛyeɔ,Ni mibɛnta* lɛ, fó akpãa kɛfóɔ.\n^ Hebri sht. ŋm., “Agwaoɔ.”\n^ Loo “Amɛshɛɔ manyoflɛ amɛfɔ̃ɔ.”\n^ Shishitsɔɔmɔi komɛi kɛɔ akɛ, “Ni mɔ ko bɛ ni baaye abua amɛ.”\n^ Hebri sht. ŋm., “Agbulɔɔ miwui amli.”\n^ Shishitsɔɔmɔi komɛi kɛɔ akɛ, “Mimanehulu lɛ naawalɛ lɛ hãa migbɔmɔtso tsakeɔ kwraa.”\n^ Shishitsɔɔmɔi komɛi kɛɔ akɛ, “Ni okɛ ahum ni naa wa sereɔ mi.”\n^ Hebri sht. ŋm., “mɔ ni etsɔ tsũi koikoi ni bua shi.”\n^ Loo “mɛi ni kɛ jaramɔ gbi kpeɔ.”\n^ Loo “Ani misusuma werɛ hooo ehe.”\n^ Shishitsɔɔmɔi komɛi kɛɔ akɛ, “Atridii.”\n^ Loo “mibɛlɛ.”


“Nyɔŋmɔ Ná” Amɛnikeenii Ni Amɛkɛhã Kɛjá Lɛ Lɛ “Ahe Miishɛɛ”—Hebribii 11:4\n‘Nyɔŋmɔ Ná Amɛnikeenii Lɛ Ahe Miishɛɛ’\nNƆ NI ABAAWIE HE: Gbɛjianɔ ni Yehowa eto koni anyɛ akɛ jamɔ krɔŋŋ ahã lɛ lɛ he yinɔsane\n1-3. (a) Mɛɛ sanebimɔi ahe wɔbaasusu? (b) Mɛɛ nibii titrii ejwɛ ni hãa jamɔ ko saa Nyɔŋmɔ hiɛ lɛ ahe wɔbaasusu? (Kwɛmɔ mfoniri ni yɔɔ nikasemɔ lɛ shishijee lɛ.)\nFEEMƆ Habel he mfoniri ni enyiɛ etoi lɛ ateŋ eekwɛ tooku lɛ. Ejɛ suɔmɔ mli ekwɛ toi nɛɛ jogbaŋŋ kɛjɛ be ni afɔ amɛ lɛ. Agbɛnɛ, emɔmɔ toi lɛ ekomɛi, egbe amɛ, ni ekɛ amɛ hã Nyɔŋmɔ akɛ nikeenii. Ani Yehowa baaná gbɛ ni Habel ni ji adesa ni yeee emuu lɛ tsɔɔ nɔ ejáa lɛ nɛɛ he miishɛɛ?\n2 Yehowa kɛ emumɔ lɛ tsirɛ bɔfo Paulo ni eŋma yɛ Habel he akɛ: “Nyɔŋmɔ ná enikeenii lɛ ahe miishɛɛ.” Shi Yehowa náaa Kain afɔle lɛ he miishɛɛ. (Kanemɔ Hebribii 11:4.) Enɛ teɔ sanebimɔi komɛi ni esa akɛ wɔsusu he lɛ ashi. Mɛni hã Habel jamɔ lɛ sa Nyɔŋmɔ hiɛ shi Kain nɔ lɛ esaaa ehiɛ lɛ? Mɛni wɔbaanyɛ wɔkase yɛ Kain kɛ Habel kɛ mɛi krokomɛi ni awie amɛhe yɛ Hebribii yitso 11 lɛ mli lɛ ahe? Sanebimɔi nɛɛ ahetoo baaye abua wɔ ni wɔnu nɔ ni jamɔ krɔŋŋ ji lɛ shishi jogbaŋŋ.\n3 Amrɔ nɛɛ, wɔbaasusu saji komɛi ni tee nɔ kɛjɛ Habel beiaŋ kɛyashi Ezekiel beiaŋ lɛ ahe kuku. Be mli ni wɔfeɔ nakai lɛ, kadimɔ nibii titrii ejwɛ ni hãa mɔ ko jamɔ saa Nyɔŋmɔ hiɛ lɛ. Nomɛi ji: Esa akɛ mɔ ni ajáa lɛ lɛ afee Yehowa, esa akɛ nɔ ni mɔ lɛ kɛkeɔ Yehowa lɛ afee enibii lɛ ateŋ nɔ ni hi fe fɛɛ, esa akɛ etsɔ gbɛ ni Nyɔŋmɔ náa he miishɛɛ nɔ ejá lɛ, kɛ agbɛnɛ hu, esa akɛ ejá lɛ kɛ jwɛŋmɔ kpakpa.\nMɛni Hewɔ Nyɔŋmɔ Nyaaa Kain Jamɔ Lɛ He Lɛ?\n4, 5. Mɛni hã Kain mu sane naa akɛ esa akɛ ekɛ enikeenii lɛ ahã Yehowa lɛ?\n4 Kanemɔ 1 Mose 4:2-5. Kain le akɛ Yehowa ji mɔ ni esa akɛ ekɛ enikeenii lɛ ahã. Kain ná be babaoo kɛ hegbɛ hu ni ebaanyɛ ekɛkase Yehowa he nii. Be ni Kain kɛ enyɛmi Habel fɛɛ shã afɔle lɛ amɛhã Yehowa lɛ, no mli lɛ amɛye aaafee afii 100. * Be ni amɛji gbekɛbii lɛ, ekã shi faŋŋ akɛ, amɛfɔlɔi gba amɛ Eden abɔɔ lɛ he sane. Eeenyɛ efee po akɛ, amɛna abɔɔ fɛfɛo nɛɛ, eyɛ mli akɛ amɛbɛŋkɛɛɛ he moŋ. Ŋwanejee ko bɛ he akɛ, amɛna kerubim ni Yehowa kɛto abɔɔ lɛ naa koni mɔ ko akabote mli lɛ. (1 Mo. 3:24) Eeenyɛ efee akɛ, Kain kɛ Habel fɔlɔi hã amɛle akɛ Yehowa ni bɔ nibii fɛɛ, ni akɛ ebɔɔɔ adesai ni amɛgbɔlɔ ni amɛgboi. (1 Mo. 1:24-28) Ekolɛ saji nɛɛ ni Kain le lɛ hã emu sane naa akɛ esa akɛ ekɛ enikeenii lɛ ahã Nyɔŋmɔ.\n5 Mɛni ekoŋŋ eeenyɛ efee akɛ no tsirɛ Kain ni eshã afɔle ehã Yehowa lɛ? Be ni “onufu lɛ” laka Hawa ni efee esha lɛ, Yehowa gba akɛ ‘seshi’ ko baate shi ni ebaajwara nakai onufu lɛ yitso. (1 Mo. 3:4-6, 14, 15) Ekolɛ Kain yasusu akɛ, akɛni lɛ ji Adam kɛ Hawa kromɔbi hewɔ lɛ, lɛ ji ‘seshi’ ni awo ehe shi lɛ. (1 Mo. 4:1) Agbɛnɛ hu, yɛ nakai beiaŋ fɛɛ lɛ, Yehowa kɛ adesai gbaa sane lolo. Akɛ nɔkwɛmɔnɔ lɛ, be ni Adam fee esha lɛ sɛɛ lɛ, Nyɔŋmɔ kɛ lɛ wie, ni ekã shi faŋŋ akɛ, efee nakai kɛtsɔ ŋwɛibɔfo ko nɔ. (1 Mo. 3:8-10) Be ni Kain shã efɔle lɛ egbe naa lɛ, Yehowa kɛ lɛ wie. (1 Mo. 4:6) No hewɔ lɛ, ŋwanejee ko bɛ he akɛ, Kain le akɛ Yehowa ji mɔ ni sa akɛ ajá.\n6, 7. Ani naagba ko yɛ Kain nikeenii lɛ loo gbɛ ni etsɔ nɔ ekɛhã lɛ he? Tsɔɔmɔ mli.\n6 Kɛ́ nakai lɛ, mɛni hewɔ Yehowa náaa Kain afɔle lɛ he miishɛɛ lɛ? Ani enikeenii lɛ ehiii, ni tsɔɔ akɛ naagba ko yɛ he? Biblia lɛ etsɔɔɔ. Nɔ pɛ ni Biblia lɛ kɛɔ ji akɛ Kain kɛ “shikpɔŋ lɛ nɔ nibaa nii lɛ eko bahã Yehowa.” Afii komɛi asɛɛ lɛ, Yehowa wie yɛ Mose Mla lɛ mli akɛ abaanyɛ akɛ ŋmɔshi nibii ashã afɔle ahã lɛ. (4 Mo. 15:8, 9) Agbɛnɛ hu, susumɔ enɛ he okwɛ: Be ni Kain kɛ Habel shã afɔle lɛ amɛhã Yehowa lɛ, no mli lɛ, aduawai, baji, kɛ kwɛ̃ɛ nii krokomɛi ji nɔ ni adesai yeɔ. (1 Mo. 1:29) Nakai beiaŋ hu lɛ, Nyɔŋmɔ elomɔ shikpɔŋ lɛ, ni no hewɔ lɛ, etɔ Kain waa dani enyɛ ená nibii ni ekɛbahã Nyɔŋmɔ akɛ nikeenii lɛ. (1 Mo. 3:17-19) Kɛ̃lɛ, yɛ deŋme ni Kain gbo yɛ nibii ni ekɛshã afɔle lɛ ahe lɛ fɛɛ sɛɛ lɛ, Nyɔŋmɔ náaa efɔleshãa lɛ he miishɛɛ.\n7 Ani eeenyɛ efee akɛ, gbɛ ni Kain tsɔ nɔ ekɛ enikeenii lɛ hã Nyɔŋmɔ lɛ hewɔ Nyɔŋmɔ náaa enikeenii lɛ he miishɛɛ lɛ? Dabi. Mɛni hewɔ wɔkɛɔ nakai? Be ni Yehowa tsɔɔ akɛ enáaa Kain afɔle lɛ he miishɛɛ lɛ, ewieee akɛ gbɛ ni Kain tsɔ nɔ ekɛ afɔle lɛ hã lɛ ehiii. Anɔkwa, Biblia lɛ etsɔɔɔ wɔ gbɛ ni Kain kɛ Habel fɛɛ tsɔ nɔ amɛkɛ amɛfɔlei lɛ hã. Belɛ, mɛni hewɔ Nyɔŋmɔ náaa Kain afɔle lɛ he miishɛɛ lɛ mɔ?\nKain kɛ jwɛŋmɔ kpakpa eshãaa efɔle lɛ (Kwɛmɔ Kuku 8, 9)\n8, 9. (a) Mɛni hewɔ Yehowa náaa Kain loo efɔle lɛ he miishɛɛ lɛ? (b) Mɛni ona yɛ Biblia lɛ mli ni sa kadimɔ yɛ sane ni kɔɔ Kain kɛ Habel he lɛ he?\n8 Wiemɔi ni akɛ mumɔ tsirɛ Paulo ni eŋma ehã Hebribii lɛ tsɔɔ akɛ, Kain kɛ efɔle lɛ hã moŋ, shi ehiɛɛɛ jwɛŋmɔ kpakpa yɛ he. Kain bɛ hemɔkɛyeli. (Heb. 11:4; 1 Yoh. 3:11, 12) No hewɔ ni Yehowa náaa Kain diɛŋtsɛ he miishɛɛ lɛ, shi jeee efɔle lɛ kɛkɛ. (1 Mo. 4:5-8) Yehowa ji Tsɛ ni yɔɔ suɔmɔ, no hewɔ lɛ, ebɔ mɔdɛŋ akɛ ebaajaje ebi nuu Kain. Shi Kain tswa Yehowa yelikɛbuamɔ lɛ efɔ̃. Akɛni Kain hãaa Yehowa aye abua lɛ kɛjie esui gbohii, tamɔ ‘nyɛɛ, béi, kɛ awuŋayeli’ lɛ hewɔ lɛ, sui nɛɛ amli wo wu. (Gal. 5:19, 20) Kain tsui fɔŋ lɛ hã nibii kpakpai krokomɛi fɛɛ ni efeɔ kɛjáa Nyɔŋmɔ lɛ bafee nɔ ni sɛɛnamɔ bɛ he. Enɔkwɛmɔnɔ lɛ hãa wɔnaa akɛ, jamɔ krɔŋŋ biɔ babaoo fe nibii ni mɔ ko feɔ kɛkɛ koni mɛi ana akɛ eejá Yehowa.\n9 Biblia lɛ hãa wɔleɔ nibii babaoo yɛ Kain he—wɔkaneɔ sane ni Yehowa kɛ lɛ wie lɛ kɛ hetoo ni ekɛhã Yehowa lɛ, ni wɔná wɔle ebii lɛ po agbɛ́ii kɛ nibii komɛi ni amɛfee. (1 Mo. 4:17-24) Shi Habel lɛ, wɔbɛ nɔ ko ni aŋma yɛ Biblia lɛ mli ni tsɔɔ akɛ efɔ bii, ni aŋmako sane ko ni ewie hu yɛ Biblia lɛ mli. Fɛɛ sɛɛ lɛ, Habel nifeemɔi lɛ kɛ wɔ wieɔ lolo ŋmɛnɛ. Yɛ mɛɛ gbɛ nɔ?\nHabel Fee Jamɔ Krɔŋŋ He Nɔkwɛmɔnɔ\n10. Mɛɛ gbɛ nɔ Habel fee jamɔ krɔŋŋ he nɔkwɛmɔnɔ efɔ̃ shi ehã wɔ?\n10 Habel kɛ efɔle lɛ hã Yehowa ejaakɛ, ele akɛ, lɛ pɛ ji mɔ ni sa akɛ akɛhã. Habel hala “etooku lɛ ateŋ kromɔbii lɛ ekomɛi,” ni ji enibii lɛ ateŋ nɔ ni hi fe fɛɛ lɛ ni ekɛhã akɛ nikeenii. Kɛji afɔleshaa latɛ nɔ eshã efɔle lɛ yɛ jio, jeee afɔleshaa latɛ nɔ eshã yɛ jio lɛ, Biblia lɛ etsɔɔɔ, shi ekã shi faŋŋ akɛ, gbɛ ni etsɔ nɔ ekɛ enikeenii lɛ hã lɛ sa Nyɔŋmɔ hiɛ. Shi nɔ ni sa kadimɔ waa yɛ Habel nikeenii lɛ he ji akɛ, ekɛhã kɛ jwɛŋmɔ kpakpa. Eyɛ mli akɛ aaafee afii akpei ekpaa sɔŋŋ eho kɛjɛ be ni Habel kɛ enikeenii lɛ hã moŋ, shi enɔkwɛmɔnɔ lɛ tsɔɔ wɔ nii lolo. Habel yɛ hemɔkɛyeli yɛ Nyɔŋmɔ mli ni eesumɔ ni ekɛ Yehowa jalɛ taomɔ nii lɛ atsu nii, ni nibii nɛɛ ji nɔ ni tsirɛ lɛ ni ekɛ enikeenii lɛ hã Nyɔŋmɔ lɛ. Te wɔfeɔ tɛŋŋ wɔleɔ enɛ?\nHabel tsu nibii titrii ejwɛ ni tsɔɔ akɛ mɔ ko kɛ jamɔ krɔŋŋ miihã Nyɔŋmɔ lɛ he nii (Kwɛmɔ Kuku 10)\n11. Mɛni hewɔ Yesu kɛɛ Habel ji jalɔ lɛ?\n11 Klɛŋklɛŋ lɛ, susumɔ nɔ ni Yesu wie yɛ Habel, mɔ ni ele lɛ jogbaŋŋ lɛ he lɛ he okwɛ. Be ni Habel yɔɔ wala mli lɛ, no mli lɛ, Yesu yɛ ŋwɛi, ni ená Adam bi nuu nɛɛ he miishɛɛ waa. (Abɛi 8:22, 30, 31; Yoh. 8:58; Kol. 1:15, 16) No hewɔ lɛ, be ni Yesu wie Habel he akɛ eji jalɔ lɛ, no mli lɛ, nɔ ni lɛ diɛŋtsɛ ena yɛ Habel he lɛ he ewieɔ lɛ. (Mat. 23:35) Kɛ́ akɛɛ mɔ ko ji jalɔ lɛ, no tsɔɔ akɛ, mɔ lɛ kpɛlɛɔ nɔ akɛ Yehowa ji mɔ ni sa akɛ etsɔɔ nɔ ni ja kɛ nɔ ni ejaaa. Shi mɔ lɛ feɔ babaoo po fe nakai—ekɛ ewiemɔi kɛ enifeemɔi fɛɛ tsɔɔ akɛ esumɔɔ Nyɔŋmɔ taomɔ nii lɛ. (Okɛto Luka 1:5, 6 lɛ he.) Mɔ ko nyɛŋ ate shi nɔŋŋ ni etsɔ jalɔ—eheɔ be dani anaa mɔ ko akɛ jalɔ. No hewɔ lɛ, dani Habel kɛ enikeenii lɛ baahã Nyɔŋmɔ po lɛ, ale lɛ akɛ mɔ ni ehi shi yɛ Yehowa taomɔ nii lɛ anaa. Eeenyɛ efee akɛ Habel náaa enɛ feemɔ mlɛo. Nɔ hewɔ ji akɛ, enyɛmi nuu onukpa Kain efeee nɔkwɛmɔnɔ kpakpa, ejaakɛ Kain ná tsui fɔŋ. (1 Yoh. 3:12) Habel mami gbo kitã ni Nyɔŋmɔ kɛhã lɛ nɔ toi, ni epapa hu tse Yehowa hiɛ atua, ejaakɛ epapa miisumɔ ni lɛ diɛŋtsɛ ekpɛ eyiŋ yɛ nɔ ni ja kɛ nɔ ni ejaaa he. (1 Mo. 2:16, 17; 3:6) Eyɛ faŋŋ akɛ Habel fee ekãa waa akɛ ekɔ gbɛ ni esoro no kwraa yɛ ewekumɛi lɛ anɔ lɛ he!\n12. Mɛni hã esoro Kain kwraa yɛ Habel he?\n12 Agbɛnɛ, kadimɔ bɔ ni Paulo tsɔɔ akɛ tsakpãa yɛ hemɔkɛyeli kɛ jalɛ teŋ lɛ. Paulo ŋma akɛ: “Hemɔkɛyeli Habel kɛ afɔle ni fe Kain nɔ lɛ hã Nyɔŋmɔ, ni Nyɔŋmɔ tsɔ nakai hemɔkɛyeli lɛ nɔ eye odase etsɔɔ lɛ akɛ jalɔ ji lɛ.” (Heb. 11:4) Paulo wiemɔi lɛ tsɔɔ akɛ, Habel efeee enii tamɔ Kain, shi moŋ, ewala beiaŋ fɛɛ lɛ, ená hemɔkɛyeli yɛ Yehowa mli, ni esumɔ gbɛ ni Yehowa tsɔɔ nɔ efeɔ enii lɛ.\n13. Mɛni Habel nɔkwɛmɔnɔ lɛ tsɔɔ wɔ?\n13 Habel nɔkwɛmɔnɔ lɛ tsɔɔ wɔ akɛ dani mɔ ko baanyɛ ekɛ jamɔ krɔŋŋ ahã Nyɔŋmɔ lɛ, esa akɛ efee mɔ ni hiɛ tsui kpakpa—mɔ ni tsui eyi obɔ kɛ Yehowa mli hemɔkɛyeli, ni ehiɔ shi yɛ Yehowa jalɛ taomɔ nii lɛ anaa. Kɛfata he lɛ, enɔkwɛmɔnɔ lɛ hãa wɔnaa akɛ jamɔ krɔŋŋ biɔ babaoo fe ni abaatsu jamɔŋ nifeemɔ he nii shi kome ko kɛkɛ. Ekɔɔ bɔ ni wɔhiɔ shi wɔhãa yɛ wɔwala beiaŋ fɛɛ lɛ he.\nBlematsɛmɛi Lɛ Kase Habel Nɔkwɛmɔnɔ Lɛ\n14. Mɛni hewɔ Yehowa ná Noa, Abraham, kɛ Yakob nikeenii lɛ ahe miishɛɛ lɛ?\n14 Habel ji klɛŋklɛŋ gbɔmɔ ni yeee emuu ni kɛ jamɔ krɔŋŋ hã Yehowa, shi jeee lɛ pɛ efee nakai. Bɔfo Paulo tsĩ mɛi krokomɛi ni já Yehowa yɛ gbɛ ni saa ehiɛ lɛ nɔ lɛ atã, amɛteŋ mɛi komɛi ji Noa, Abraham, kɛ Yakob. (Kanemɔ Hebribii 11:7, 8, 17-21.) Be ni blematsɛmɛi nɛɛ yɔɔ wala mli lɛ, amɛteŋ mɔ fɛɛ mɔ shã afɔle ko ehã Yehowa, ni Nyɔŋmɔ ná amɛnikeenii lɛ ahe miishɛɛ. Mɛni hewɔ? Ejaakɛ hii nɛɛ fee babaoo fe jamɔŋ nifeemɔi ni akpaa gbɛ yɛ amɛdɛŋ lɛ kɛkɛ—amɛteŋ mɔ fɛɛ mɔ tsu nibii titrii ni tsɔɔ akɛ mɔ ko kɛ jamɔ krɔŋŋ miihã Nyɔŋmɔ lɛ fɛɛ ahe nii. Susumɔ nibii ni amɛfee kɛtsɔɔ nakai lɛ ahe okwɛ.\nAfɔlei ni Noa shã lɛ hã sane oti ko fee faŋŋ (Kwɛmɔ Kuku 15, 16)\n15, 16. Mɛɛ gbɛ nɔ Noa tsu nibii titrii ejwɛ ni tsɔɔ akɛ akɛ jamɔ krɔŋŋ miihã Nyɔŋmɔ lɛ he nii?\n15 Afɔ Noa be ni Adam egbo sɛɛ afii 126. Be ni shɛɔ Noa beiaŋ lɛ, no mli lɛ, mɛi babaoo miijá amale nyɔŋmɔi. * (1 Mo. 6:11) Yɛ wekui fɛɛ ni hi shi yɛ shikpɔŋ lɛ nɔ dani Nu Afua lɛ ba lɛ ateŋ lɛ, Noa kɛ eweku lɛ pɛ sɔmɔ Yehowa yɛ gbɛ ni saa ehiɛ lɛ nɔ. (2 Pet. 2:5) Yɛ Nu Afua lɛ sɛɛ lɛ, Noa ma afɔleshaa latɛ ni eshã afɔlei yɛ nɔ ehã Yehowa; afɔleshaa latɛ nɛɛ ji klɛŋklɛŋ nɔ ni atsĩ tã yɛ Biblia lɛ mli. Nɔ ni Noa jɛ etsuiŋ efee lɛ ji nɔkwɛmɔnɔ ni yɔɔ faŋŋ kɛhã eweku lɛ kɛ adesai fɛɛ ni baaba yɛ esɛɛ lɛ akɛ, Yehowa pɛ ji mɔ ni sa akɛ ajá. Noa mɔmɔ “kooloi ni he tse lɛ fɛɛ mli eko kɛ bɔɔ nii ni filikiɔ ni he tse lɛ fɛɛ mli eko” ni ekɛshã afɔle lɛ. (1 Mo. 8:20) Enɛɛmɛi ji kooloi lɛ ateŋ nɔ ni hi fe fɛɛ, ejaakɛ Yehowa diɛŋtsɛ tsɔɔ akɛ, kooloi nɛɛ ahe tse.—1 Mo. 7:2.\n16 Noa shã shãa afɔlei nɛɛ yɛ afɔleshaa latɛ ni ema lɛ nɔ. Ani Nyɔŋmɔ kpɛlɛ gbɛ ni etsɔ nɔ ejá lɛ nɛɛ nɔ? Hɛɛ. Biblia lɛ kɛɔ akɛ Yehowa nu afɔle lɛ ŋma lɛ akɛ eji ŋma kpakpa, ni ejɔɔ Noa kɛ ebihii lɛ. (1 Mo. 8:21; 9:1) Shi nɔ titri ni hã Noa afɔle lɛ sa Yehowa hiɛ ji akɛ, ekɛ jwɛŋmɔ kpakpa shã. Afɔlei nɛɛ tsɔɔ akɛ Noa yɛ hemɔkɛyeli ni mli wa yɛ Yehowa mli ni esumɔɔ gbɛ ni Yehowa tsɔɔ nɔ efeɔ enii lɛ. Akɛni Noa tee nɔ ebo Yehowa toi ni ehi shi yɛ etaomɔ nii lɛ anaa hewɔ lɛ, Biblia lɛ kɛɔ akɛ, “Noa kɛ anɔkwa Nyɔŋmɔ lɛ nyiɛ.” No hewɔ lɛ, abale Noa akɛ jalɔ.—1 Mo. 6:9; Eze. 14:14; Heb. 11:7.\n17, 18. Mɛɛ gbɛ nɔ Abraham tsu nibii titrii ejwɛ ni tsɔɔ akɛ akɛ jamɔ krɔŋŋ miihã Nyɔŋmɔ lɛ he nii?\n17 Abraham hi shi yɛ mɛi ni jáa amale nyɔŋmɔi ateŋ. No mli lɛ, jamɔhe ko ni ajáa nyɔɔŋtsere nyɔŋmɔ ni ji Nanna yɛ jɛmɛ lɛ ehe gbɛ́i waa yɛ Abraham maŋ ni ji Ur lɛ mli. * Be ko lɛ, Abraham papa po já amale nyɔŋmɔi. (Yos. 24:2) Fɛɛ sɛɛ lɛ, Abraham hala akɛ ebaajá Yehowa. Eeenyɛ efee akɛ, ekase anɔkwa Nyɔŋmɔ lɛ he nii kɛjɛ eblematsɛ Shem, ni ji Noa bihii lɛ ateŋ mɔ kome lɛ ŋɔɔ. Abraham banina Shem afii 150 sɔŋŋ.\n18 Abraham shã afɔlei babaoo yɛ afii pii ni ekɛhi shi lɛ amli fɛɛ. Shi be fɛɛ be lɛ, eshãa afɔlei nɛɛ ehãa Yehowa, ejaakɛ ele akɛ lɛ pɛ ji mɔ ni sa jamɔ ni tamɔ nɛkɛ. (1 Mo. 12:8; 13:18; 15:8-10) Ani Abraham kɛ enibii lɛ ateŋ nɔ ni hi fe fɛɛ lɛ hã Yehowa? Wɔnaa sanebimɔ nɛɛ hetoo lɛ faŋŋ be ni Abraham tsɔɔ akɛ eesumɔ ni ekɛ ebinuu Isak ni esumɔɔ lɛ lɛ ashã afɔle lɛ. Nakai beiaŋ lɛ, Yehowa tsɔɔ Abraham gbɛ tuuntu nɔ ni etsɔ eshã afɔle lɛ. (1 Mo. 22:1, 2) Abraham miisumɔ ni ekɛ nakai gbɛtsɔɔmɔ lɛ atsu nii kɛmɔ shi. Shi Yehowa diɛŋtsɛ kɛɛ Abraham akɛ ekagbe ebi lɛ. (1 Mo. 22:9-12) Abraham jamɔ nifeemɔ lɛ sa Yehowa hiɛ ejaakɛ Abraham kɛ enikeenii lɛ hã kɛ jwɛŋmɔ kpakpa. Paulo ŋma akɛ: “Abraham he Yehowa nɔ eye, ni abu no jalɛ ahã lɛ.”—Rom. 4:3.\nYakob fee nɔkwɛmɔnɔ ehã eweku lɛ (Kwɛmɔ Kuku 19, 20)\n19, 20. Mɛɛ gbɛ nɔ Yakob tsu nibii titrii ejwɛ ni tsɔɔ akɛ akɛ jamɔ krɔŋŋ miihã Nyɔŋmɔ lɛ he nii?\n19 Yakob kɛ afii pii hi Kanaan, ni ji shikpɔŋ ni Yehowa wo Abraham shi akɛ ekɛbaahã lɛ kɛ eseshibii lɛ. (1 Mo. 17:1, 8) Gbɔmɛi ni yɔɔ Kanaan lɛ kɛ amɛhe wo amale jamɔ mli vii aahu akɛ, Yehowa wie akɛ shikpɔŋ lɛ “baashwe enɔ bii lɛ eshwie.” (3 Mo. 18:24, 25) Be ni Yakob ye afii 77 lɛ, eshi Kanaan, ni eyabote gbalashihilɛ mli, ni sɛɛ mli lɛ, eku esɛɛ kɛba kɛ eshĩabii babaoo. (1 Mo. 28:1, 2; 33:18) Shi no mli lɛ, amale jamɔ ená eweku lɛ mli bii lɛ ekomɛi anɔ hewalɛ. Fɛɛ sɛɛ po lɛ, be ni Yehowa kɛɛ Yakob akɛ eya Betel ni eyama afɔleshaa latɛ ehã lɛ lɛ, Yakob tsu he nii oya nɔŋŋ. Klɛŋklɛŋ lɛ, ekɛɛ eweku lɛ akɛ: “Nyɛjiea maŋsɛɛ nyɔŋmɔi ní yɔɔ nyɛteŋ lɛ nyɛshɛrɛa nyɛshwiea, ni nyɛtsua nyɛhe.” No sɛɛ lɛ, ekɛ gbɛtsɔɔmɔi ni akɛhã lɛ lɛ tsu nii pɛpɛɛpɛ.—1 Mo. 35:1-7.\n20 Yakob mamɔ afɔleshaa latɛi srɔtoi yɛ Shiwoo Shikpɔŋ lɛ nɔ, shi be fɛɛ be lɛ, mɔ ni eshãa afɔlei yɛ nɔ ehãa ji Yehowa. (1 Mo. 35:14; 46:1) Ekɛ enibii lɛ ateŋ nɔ ni hi fe fɛɛ lɛ shã efɔlei lɛ, ni gbɛ ni etsɔ nɔ ejá Nyɔŋmɔ lɛ saa Nyɔŋmɔ hiɛ, ni ekɛ jwɛŋmɔ kpakpa hu fee nakai. No hewɔ lɛ, Biblia lɛ wieɔ Yakob he akɛ “nuu ni he bɛ shwamɔ ko,” ni enɛ ji wiemɔ ko ni akɛtsuɔ nii kɛhãa mɛi ni Nyɔŋmɔ náa amɛhe miishɛɛ lɛ. (1 Mo. 25:27) Yakob tsɔ bɔ ni ehi shi ehã lɛ nɔ efee nɔkwɛmɔnɔ ni nɔ bɛ ehã Israel maŋ ni baajɛ emli aba lɛ.—1 Mo. 35:9-12.\n21. Mɛni nɔkwɛmɔnii ni blematsɛmɛi lɛ fee lɛ tsɔɔ wɔ yɛ jamɔ krɔŋŋ he?\n21 Mɛni nɔkwɛmɔnii ni blematsɛmɛi lɛ fee lɛ tsɔɔ wɔ yɛ jamɔ krɔŋŋ he? Tamɔ bɔ ni eji yɛ amɛgbɛfaŋ lɛ, wɔ hu ŋmɛnɛ lɛ, wɔyɛ mɛi ni sumɔɔɔ ni wɔjá Yehowa lɛ ateŋ, ni wɔwekumɛi po baanyɛ afee nakai. Kɛ́ wɔbaanyɛ wɔdamɔ nibii ni tamɔ enɛɛmɛi anaa lɛ, no lɛ, esa akɛ wɔná hemɔkɛyeli ni mli wa yɛ Yehowa mli, ni wɔná nɔmimaa akɛ ejalɛ taomɔ nii lɛ hi jogbaŋŋ. Kɛ́ wɔbo Yehowa toi ni wɔkɛ wɔbe, wɔhewalɛ, kɛ wɔnibii fɛɛ sɔmɔ lɛ lɛ, no tsɔɔ akɛ wɔyɛ hemɔkɛyeli ni tamɔ nɛkɛ. (Mat. 22:37-40; 1 Kor. 10:31) Kɛ́ wɔkɛ wɔnyɛmɔ fɛɛ já Yehowa yɛ gbɛ ni etsɔɔ akɛ wɔjá lɛ lɛ nɔ, ni wɔfee nakai kɛ jwɛŋmɔ kpakpa lɛ, ebuɔ wɔ jalɔi. Ni enɛ ni wɔle lɛ woɔ wɔ hewalɛ waa!—Kanemɔ Yakobo 2:18-24.\nMaŋ Ko Ni Ato Kɛhã Jamɔ Krɔŋŋ\n22-24. Mɛɛ gbɛ nɔ Mla lɛ tsɔɔ mɔ ni esa akɛ Israelbii ashã afɔlei amɛhã, amɛnibii lɛ ateŋ nɔ ni esa akɛ amɛkɛshã afɔlei, kɛ gbɛ ni esa akɛ amɛtsɔ nɔ amɛshã afɔlei lɛ?\n22 Yehowa ji mɔ ni hã Yakob seshibii lɛ Mla lɛ, ni no hã amɛna nɔ ni etaoɔ yɛ amɛdɛŋ lɛ fɛɛ. Kɛ́ amɛbo Yehowa toi lɛ, amɛbaatsɔmɔ ‘enii ni eshwɛɛɛ he kwraa’ kɛ “jeŋmaŋ krɔŋkrɔŋ.” (2 Mo. 19:5, 6) Kadimɔ bɔ ni Mla lɛ ma nibii titrii ejwɛ ni tsɔɔ akɛ, mɔ ko kɛ jamɔ krɔŋŋ miihã Nyɔŋmɔ lɛ nɔ mi.\n23 Yehowa hã Israelbii lɛ le mɔ ni esa akɛ amɛjá. Yehowa kɛɛ akɛ: “Kaaná nyɔŋmɔi krokomɛi yɛ misɛɛ.” (2 Mo. 20:3-5) Esa akɛ afɔlei ni amɛkɛhãa lɛ lɛ afee amɛnibii lɛ ateŋ nɔ ni hi fe fɛɛ. Akɛ nɔkwɛmɔnɔ lɛ, esaaa akɛ kpa ko hiɔ kooloi ni amɛkɛshãa afɔlei lɛ ahe. (3 Mo. 1:3; 5 Mo. 15:21; okɛto Maleaki 1:6-8 lɛ he.) Levibii lɛ ná nikeenii ni akɛbahã Yehowa lɛ he sɛɛ, shi amɛ diɛŋtsɛ hu amɛkɛ nibii hã akɛ afɔlei. Esa akɛ amɛjɛ nikeenii ni akɛbahã amɛ lɛ mli amɛkɛ emli “nɔ ni hi fe fɛɛ” ahã. (4 Mo. 18:29) Akɛ gbɛtsɔɔmɔ pɔtɛɛ hã Israelbii lɛ yɛ gbɛ ni esa akɛ amɛtsɔ nɔ amɛjá Yehowa lɛ he; atsɔɔ amɛ afɔlei ni esa akɛ ashã, he ni esa akɛ amɛshã yɛ, kɛ bɔ ni esa akɛ amɛshã afɔlei amɛhã. Ahã amɛ mlai ni fa fe 600 koni akɛtsɔɔ amɛ bɔ ni esa akɛ amɛba amɛjeŋ amɛhã, ni akɛɛ amɛ akɛ: “Nyɛkwɛa jogbaŋŋ ni nyɛfea bɔ ni Yehowa, nyɛ-Nyɔŋmɔ lɛ, efã nyɛ lɛ pɛpɛɛpɛ. Nyɛkagbáa ninejurɔ loo abɛku.”—5 Mo. 5:32.\n24 Ani ehe miihia kwraa ni Israelbii lɛ kɛ amɛfɔlei lɛ ayahã yɛ he ko pɔtɛɛ? Hɛɛ. Yehowa fã emaŋbii lɛ akɛ amɛfee sɔlemɔ buu, ni no batsɔ he ni akɛ jamɔ krɔŋŋ hã Nyɔŋmɔ yɛ. (2 Mo. 40:1-3, 29, 34) Nakai beiaŋ lɛ, kɛ́ Israelbii lɛ miitao ni Nyɔŋmɔ aná amɛfɔlei lɛ ahe miishɛɛ lɛ, no lɛ, esa akɛ amɛkɛya sɔlemɔ buu lɛ naa. *—5 Mo. 12:17, 18.\n25. Mɛni he hiaa fe fɛɛ kɛ́ akɛ afɔlei miihã? Tsɔɔmɔ mli.\n25 Shi kɛ́ Israelnyo ko kɛ enikeenii miihã lɛ, nɔ ni he hiaa fe fɛɛ ji ni ebaafee nakai kɛ jwɛŋmɔ kpakpa! Esa akɛ efee nakai akɛni ekɛ etsui fɛɛ sumɔɔ Yehowa kɛ etaomɔ nii lɛ hewɔ. (Kanemɔ 5 Mose 6:4-6.) Kɛ́ Israelbii lɛ ejɛɛɛ amɛtsuiŋ amɛjáaa Yehowa, shi amɛfee nakai akɛni aabi ni amɛfee nakai lɛ kɛkɛ hewɔ lɛ, Yehowa kpoɔ amɛfɔlei lɛ. (Yes. 1:10-13) Yehowa tsɔ gbalɔ Yesaia nɔ efee lɛ faŋŋ ehã emaŋ lɛ akɛ, amɛnyɛŋ amɛlaka lɛ kɛ nifeemɔ ko kɛkɛ kɛtsɔɔ akɛ amɛmiijá lɛ. Ekɛɛ akɛ: ‘Maŋ nɛɛ kɛ amɛnaabu woɔ mihiɛ nyam, shi amɛtsui kɛ mi teŋ jekɛ waa.’—Yes. 29:13.\nJamɔ Yɛ Sɔlemɔ Shĩa Lɛ\n26. Shishijee lɛ, mɛni akɛ sɔlemɔ shĩa ni Solomon ma lɛ tsu yɛ anɔkwa jamɔ mli?\n26 Be ni Israelbii lɛ ehi Shiwoo Shikpɔŋ lɛ nɔ afii ohai komɛi asɛɛ lɛ, Maŋtsɛ Solomon ma jamɔhe ko kɛhã jamɔ krɔŋŋ, ni jamɔhe nɛɛ da ni eyɛ fɛo kwraa fe sɔlemɔ buu lɛ. (1 Maŋ. 7:51; 2 Kro. 3:1, 6, 7) Shishijee lɛ, Yehowa pɛ ji mɔ ni akɛ nibii ni akɛbashã afɔlei yɛ sɔlemɔ shĩa nɛɛ mli lɛ hã. Solomon kɛ emaŋbii lɛ kɛ amɛnibii lɛ ateŋ nɔ ni hi fe fɛɛ lɛ babaoo shã afɔlei amɛhã Yehowa yɛ gbɛ ni atsɔɔ yɛ Nyɔŋmɔ Mla lɛ mli lɛ nɔ. (1 Maŋ. 8:63) Shi jeee tsu lɛ jara loo nibii ni akɛshã afɔlei lɛ afalɛ ji nɔ ni hã Yehowa ná jamɔ nifeemɔi yɛ sɔlemɔ shĩa lɛ ahe miishɛɛ. Nɔ ni he hiaa ji jwɛŋmɔ kpakpa ni mɛi ni bashãa afɔlei lɛ hiɛ. Solomon ma nakai sane lɛ nɔ mi be ni ajɔɔ sɔlemɔ shĩa lɛ nɔ lɛ. Ewie akɛ: “Nyɛkɛ nyɛtsui muu fɛɛ ahãa Yehowa, wɔ-Nyɔŋmɔ lɛ, kɛtsɔ nyiɛmɔ ni nyɛaanyiɛ yɛ etaomɔ nii lɛ kɛ ekitãi lɛ anaa lɛ nɔ, tamɔ bɔ ni nyɛfee ŋmɛnɛ gbi nɛɛ.”—1 Maŋ. 8:57-61.\n27. Mɛni Israel maŋtsɛmɛi lɛ kɛ amɛmaŋbii lɛ fee, ni mɛni Yehowa fee yɛ he?\n27 Dɔlɛ sane ji akɛ, Israelbii lɛ kɛ ŋaa kpakpa ni maŋtsɛ lɛ wo amɛ lɛ eyatsuuu nii. Amɛyeee taomɔ nii kɛhã jamɔ krɔŋŋ lɛ ekomɛi anɔ. Israel maŋtsɛmɛi lɛ kɛ amɛshishibii lɛ kpiliŋ amɛtsui, amɛheee Yehowa nɔ amɛyeee, ni amɛkɛ ejalɛ taomɔ nii lɛ hu eyatsuuu nii. Yehowa jɛ suɔmɔ mli etsu gbalɔi shii abɔ koni amɛyajaje Israelbii lɛ, ni amɛbɔ amɛ kɔkɔ yɛ nɔ ni baajɛ amɛnifeemɔi lɛ amli aba lɛ he. (Yer. 7:13-15, 23-26) Gbalɔi nɛɛ ateŋ mɔ ko ni sa kadimɔ waa ji nuu anɔkwafo Ezekiel. Ehi shi yɛ bei krɛdɛɛ ko mli yɛ jamɔ krɔŋŋ yinɔsane mli.\nEzekiel Na Akɛ Abule Jamɔ Krɔŋŋ Lɛ\n28, 29. Mɛni wɔle yɛ Ezekiel he? (Kwɛmɔ akrabatsa ni ji “Ezekiel—Ewala Shihilɛ Kɛ Be Mli Ni Ehi Shi.”)\n28 Ezekiel le bɔ ni ajáa Nyɔŋmɔ ahãa yɛ sɔlemɔ shĩa ni Solomon ma lɛ mli jogbaŋŋ. No mli lɛ, epapa lɛ osɔfo ni, ni no hewɔ lɛ, kɛ́ eshɛ Ezekiel nɔ lɛ, eyasɔmɔɔ yɛ sɔlemɔ shĩa lɛ. (Eze. 1:3) Eeenyɛ efee akɛ, Ezekiel ná miishɛɛ be ni eji gbekɛ lɛ. Ekã shi faŋŋ akɛ, epapa tsɔɔ lɛ Mla lɛ kɛ Yehowa he nii. Anɔkwa, be ni afɔ Ezekiel lɛ, aaafee nakai beiaŋ ana “Mla wolo lɛ” yɛ sɔlemɔ shĩa lɛ. * No mli lɛ, maŋtsɛ kpakpa Yosia ji mɔ ni yeɔ nɔ, ni be ni enu Mla wolo lɛ mli wiemɔi lɛ, ená enɔ hewalɛ aahu akɛ, ebɔ mɔdɛŋ waa efee nibii ni baahã jamɔ krɔŋŋ ashwere.—2 Maŋ. 22:8-13.\nEkã shi faŋŋ akɛ, Ezekiel papa tsɔɔ lɛ Mla lɛ kɛ Yehowa he nii (Kwɛmɔ Kuku 28)\nAKRABATSA 2B: Ezekiel—Ewala Shihilɛ Kɛ Be Mli Ni Ehi Shi\n29 Ezekiel tsu taomɔ nii ejwɛ lɛ ni tsɔɔ akɛ akɛ jamɔ krɔŋŋ miihã Nyɔŋmɔ lɛ ahe nii, tamɔ anɔkwafoi ni tsɔ ehiɛ lɛ fee lɛ. Kɛ́ wɔkase Ezekiel wolo lɛ, wɔbaana akɛ, esɔmɔ Yehowa pɛ, etee nɔ ekɛ ehe kɛ enii ni fe fɛɛ lɛ hã Yehowa, ni efee nɔ fɛɛ nɔ ni Yehowa kɛɛ efee lɛ yɛ gbɛ ni Yehowa taoɔ lɛ nɔ pɛpɛɛpɛ. Ezekiel fee enɛɛmɛi fɛɛ akɛni eheɔ Nyɔŋmɔ nɔ eyeɔ kɛ etsui fɛɛ lɛ hewɔ. Shi jeee nakai ebeiaŋbii lɛ ateŋ mɛi babaoo fee. Be ni Ezekiel daa lɛ, eboɔ Yeremia gbalɛi lɛ atoi; Yeremia je enitsumɔ lɛ shishi yɛ afi 647 D.Ŋ.B., ni ekɛ hiɛdɔɔ bɔ mɛi kɔkɔ yɛ Yehowa kojomɔ ni baa lɛ he.\nAKRABATSA 2A: Nɔ Ni Baahã Wɔnu Ezekiel Gbalɛ Lɛ Shishi\n30. (a) Mɛni gbalɛi ni Ezekiel ŋmala lɛ hãa wɔnaa? (b) Mɛni ji gbalɛ, ni te esa akɛ wɔnu amɛteŋ nɔ ni Ezekiel ŋmala lɛ ashishi wɔhã tɛŋŋ? (Kwɛmɔ akrabatsa ni ji “Nɔ Ni Baahã Wɔnu Ezekiel Gbalɛ Lɛ Shishi.”)\n30 Nibii ni akɛ mumɔ tsirɛ Ezekiel ni eŋmala lɛ hãa wɔnaa bɔ ni no mli lɛ, Nyɔŋmɔ webii lɛ ekpalaŋ kwraa kɛje Yehowa sɔɔmɔ he. (Kanemɔ Ezekiel 8:6.) Be ni Yehowa bɔi Yuda toi gbalamɔ lɛ, Ezekiel fata mɛi ni aŋɔ amɛ nom kɛtee Babilon lɛ ahe. (2 Maŋ. 24:11-17) Eyɛ mli akɛ aŋɔ Ezekiel nom moŋ, shi no mli lɛ jeee etoi agbalaa. Yehowa yɛ nitsumɔ ko kɛhã lɛ yɛ Nyɔŋmɔ webii ni aŋɔ amɛ nom lɛ ateŋ. Ninai kɛ gbalɛi ni sa kadimɔ waa ni ahã Ezekiel ŋmala lɛ tsɔɔ bɔ ni abaasaa ato jamɔ krɔŋŋ shishi ekoŋŋ yɛ Yerusalem. Shi jeee no kɛkɛ amɛtsɔɔ—amɛhãa wɔnaa bɔ ni fiofio lɛ abaasaa ato jamɔ krɔŋŋ shishi ahã mɛi fɛɛ ni sumɔɔ Yehowa.\n31. Mɛni wolo nɛɛ baaye abua wɔ ni wɔfee?\n31 Wolo nɛɛ fai ni nyiɛ sɛɛ lɛ baaye abua wɔ koni wɔna ŋwɛi, he ni Yehowa yɔɔ lɛ he nibii fioo komɛi, wɔna bɔ ni abule jamɔ krɔŋŋ, bɔ ni Yehowa baato jamɔ krɔŋŋ shishi ekoŋŋ, kɛ bɔ ni efãa ewebii lɛ ahe ehãa, ni wɔbaana bɔ ni wɔsɛɛ lɛ, adesai fɛɛ ni hiɛ kamɔ lɛ baasɔmɔ Yehowa. Yɛ yitso ni nyiɛ sɛɛ lɛ mli lɛ, wɔbaasusu Ezekiel klɛŋklɛŋ ninaa lɛ he. Ebaahã wɔfee Yehowa kɛ egbɛjianɔtoo lɛ fã ni yɔɔ ŋwɛi lɛ he mfoniri, ni wɔbaana nɔ hewɔ ni lɛ pɛ esa jamɔ krɔŋŋ lɛ.\n^ kk. 4 Eeenyɛ efee akɛ be ni ashwie Adam kɛ Hawa kɛje Eden abɔɔ lɛ mli lɛ sɛɛ nɔŋŋ ni Hawa ŋɔ Habel hɔ. (1 Mo. 4:1, 2) Mose klɛŋklɛŋ wolo lɛ 4:25 lɛ kɛɛ akɛ Nyɔŋmɔ hala Set “yɛ Habel najiaŋ.” Be ni Adam ye afii 130 lɛ, efɔ Set, be ni agbe Habel lɛ sɛɛ. (1 Mo. 5:3) No hewɔ lɛ, eeenyɛ efee akɛ Habel eye aaafee afii 100 be ni Kain gbe lɛ lɛ.\n^ kk. 15 Tamɔ bɔ ni 1 Mose 4:26 lɛ, tsɔɔ lɛ, Adam nabi Enosh beiaŋ ni “mɛi bɔi Yehowa gbɛ́i lɛ tsɛmɔ.” Shi ekã shi faŋŋ akɛ amɛfee nakai yɛ gbɛ ni tsɔɔ akɛ amɛbuuu Yehowa gbɛ́i lɛ nɔ, ni eeenyɛ efee akɛ amɛkɛ egbɛ́i lɛ tsɛ amagai.\n^ kk. 17 Atsɛɔ nyɔŋmɔnuu Nanna hu akɛ Sin. Eyɛ mli akɛ mɛi ni yɔɔ Ur lɛ já nyɔŋmɔi srɔtoi moŋ, shi Nanna ji nyɔŋmɔ titri ni amɛtu sɔlemɔ shĩai kɛ afɔleshaa latɛi ni yɔɔ maŋ lɛ mli lɛ amɛhã koni akɛjá lɛ.\n^ kk. 24 Be ni ajie Kpaŋmɔ Adeka lɛ kɛje sɔlemɔ buu lɛ mli lɛ, etamɔ nɔ ni Yehowa kpɛlɛ afɔlei ni ashãa yɛ hei krokomɛi fe sɔlemɔ buu lɛ naa lɛ anɔ.—1 Sam. 4:3, 11; 7:7-9; 10:8; 11:14, 15; 16:4, 5; 1 Kro. 21:26-30.\n^ kk. 28 Etamɔ nɔ ni be ni Ezekiel bɔi gbaa yɛ afi 613 D.Ŋ.B. lɛ, no mli lɛ, eye afii 30. No hewɔ lɛ, ekolɛ afɔ lɛ yɛ aaafee afi 643 D.Ŋ.B. (Eze. 1:1) Yosia bɔi nɔyeli yɛ afi 659 D.Ŋ.B. Ni be ni Yosia eye nɔ aaafee afii 18, loo yɛ aaafee afi 642-641 D.Ŋ.B. lɛ, ana Mla wolo lɛ, ní eeenyɛ efee akɛ no ji klɛŋklɛŋ nɔ ni aŋma lɛ.\nMɛni hewɔ Yehowa ekpɛlɛɛɛ jamɔ ni Kain kɛhã lɛ nɔ, shi ekpɛlɛ Habel nɔ lɛ nɔ lɛ?\nKɛ́ eba lɛ jamɔ krɔŋŋ gbɛfaŋ lɛ, mɛni wɔkaseɔ yɛ nɔkwɛmɔnɔ ni blematsɛmɛi lɛ fee lɛ mli?\nTe wolo nɛɛ mli fãi lɛ ateŋ nɔ ni okpaa gbɛ waa akɛ obaakase lɛ?\nKɛmaje Mɔ Ko Kɛmaje Mɔ Ko ‘Nyɔŋmɔ Ná Amɛnikeenii Lɛ Ahe Miishɛɛ’\nrr yitso 2 bf. 15-26


Mateo 11 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nAjie Yohane Baptisilɔ lɛ yi (1-15)\nAbu yinɔ ní booo toi lɛ fɔ (16-24)\nYesu jie e-Tsɛ yi yɛ heshibalɔi ní eduroɔ lɛ hewɔ (25-27)\nYesu kɔɔŋtso lɛ hãa mɔ he jɔɔ lɛ (28-30)\n11 Be ni Yesu kɛ gbɛtsɔɔmɔi hã ekaselɔi nyɔŋma kɛ enyɔ lɛ egbe naa lɛ, eje jɛmɛ etee koni eyatsɔɔ nii ni eshiɛ yɛ amɛmaji lɛ amli. 2 Shi Yohane lɛ, akɛni enu Kristo lɛ nitsumɔi lɛ ahe yɛ tsuŋwoohe lɛ hewɔ lɛ, etsu ekaselɔi lɛ 3 koni amɛyabi lɛ akɛ: “Ani bo ji Mɔ ni Baa lɛ, aloo wɔkpa mɔ kroko gbɛ?” 4 Yesu hã amɛ hetoo akɛ: “Nyɛyaa ni nyɛyagbaa Yohane nɔ ni nyɛnuɔ kɛ nɔ ni nyɛnaa nɛɛ akɛ: 5 Shwilafoi miina nii amrɔ nɛɛ, ni akpakei miinyiɛ, ni aahã kpitiyelɔi ahe miitse ni toimulɔi miinu nii, ni aatee gbohii ashi, ni aajaje sane kpakpa lɛ aatsɔɔ ohiafoi. 6 Mɔ ni hãaa mihe sane ko atɔ̃tɔ enane lɛ yɛ miishɛɛ.” 7 Be ni mɛnɛɛmɛi nyiɛ gbɛ kɛyaa lɛ, Yesu bɔi asafoku lɛ kɛɛmɔ yɛ Yohane he akɛ: “Mɛni nyɛtee ŋa lɛ nɔ* koni nyɛyakwɛ? Gãlã ni kɔɔyɔɔ hosoɔ? 8 Belɛ, mɛni mɔ nyɛtee kwɛmɔ? Nuu ni esaa ehe kɛ atadei bɔdɔbɔdɔi?* Naa! mɛi ni woɔ atadei bɔdɔbɔdɔi lɛ, maŋtsɛmɛiawei amɛyɔɔ. 9 Belɛ, mɛni hewɔ kwraa nyɛje kpo? Koni nyɛyakwɛ gbalɔ? Hɛɛ, miikɛɛ nyɛ akɛ nakai ni, ni efe gbalɔ tete. 10 Mɔ nɛ ji mɔ ni aŋma yɛ ehe akɛ: ‘Naa! miitsu mibɔfo lɛ kɛmiitsɔ ohiɛ, mɔ ni baasaa ogbɛ lɛ eto bo lɛ!’ 11 Lɛɛlɛŋ, miikɛɛ nyɛ akɛ, mɛi ni yei fɔ amɛ lɛ ateŋ mɔ ko eteko shi ni fe Yohane Baptisilɔ lɛ, shi mɔ ni baa shi yɛ ŋwɛi Maŋtsɛyeli lɛ mli lɛ fe lɛ. 12 Kɛjɛ Yohane Baptisilɔ lɛ gbii lɛ anɔ kɛbashi amrɔ nɛɛ, ŋwɛi Maŋtsɛyeli lɛ ji oti ni mɛi miaa amɛhiɛ koni amɛshɛ he, ni mɛi ni yaa nɔ amɛmiaa amɛhiɛ lɛ anine shɛɔ nɔ. 13 Ejaakɛ Gbalɔi lɛ kɛ Mla lɛ* fɛɛ gba kɛbashi Yohane nɔ; 14 ni kɛji nyɛmiisumɔ akɛ nyɛkpɛlɛ nɔ lɛ, lɛ ji ‘Elia, mɔ ni baaba lɛ.’ 15 Mɔ ni yɔɔ toi lɛ, hã ebo toi. 16 “Namɔ he mikɛ yinɔ nɛɛ baato? Etamɔ gbekɛbii bibii ni tara jaji anɔ, ni bolɔɔ amɛtsɛtsɛɔ gbekɛbii krokomɛi 17 akɛ: ‘Wɔkpã bɛlɛ wɔhã nyɛ, shi nyɛjooo; wɔwo yara, shi nyɛgbalaaa nyɛhe mai kɛtsɔɔɔ akɛ nyɛmiiye awerɛho.’ 18 Nakai nɔŋŋ Yohane ba, eyeee nii ni enuuu nɔ ko, ni kɛ̃lɛ mɛi kɛɔ akɛ, ‘Eyɛ daimonio.’ 19 Gbɔmɔ Bi lɛ ba, ni eyeɔ nii ni enuɔ nɔ ko, fɛɛ sɛɛ lɛ mɛi kɛɔ akɛ, ‘Naa! Nuu fufeelɔ kɛ weinnulɔ, toohelɔi kɛ eshafeelɔi anaanyo.’ Fɛɛ mli lɛ, abuɔ hiɛshikamɔ jalɔ* yɛ enitsumɔi anaa.”* 20 Kɛkɛ ni ebɔi maji ni etsu ehewalɛ nitsumɔi lɛ ateŋ babaoo yɛ lɛ ahiɛ wiemɔ, ejaakɛ amɛtsakeee amɛtsui: 21 “Kpoo hã bo, Korazin! Kpoo hã bo, Betsaida! ejaakɛ eji atsu hewalɛ nitsumɔi ni atsu yɛ nyɛmli lɛ yɛ Tiro kɛ Sidon kulɛ, amɛtsake amɛtsui yɛ kpekpe kɛ lamulu mli jeeŋmɔ. 22 Shi miikɛɛ nyɛ akɛ, Kojomɔ Gbi lɛ nɔ lɛ, ebaafee mlɛo ehã Tiro kɛ Sidon fe nyɛ. 23 Ni bo, Kapernaum, ani aaawó onɔ kɛya ŋwɛi? Gbonyo Bu* lɛ mli tɔ̃ɔ obaakpeleke shi kɛaatee; ejaakɛ eji atsu hewalɛ nitsumɔi ni atsu yɛ omli lɛ yɛ Sodom kulɛ, eyɛ kɛbashi ŋmɛnɛ gbi nɛɛ. 24 Shi miikɛɛ nyɛ akɛ, Kojomɔ Gbi lɛ nɔ lɛ, ebaafee mlɛo ehã Sodom shikpɔŋ lɛ fe bo.” 25 Nakai be lɛ mli lɛ, Yesu here nɔ ekɛɛ: “Miijie oyi yɛ faŋŋ, Ataa, ŋwɛi kɛ shikpɔŋ Nuŋtsɔ, ejaakɛ oŋɔ nibii nɛɛ otee hiɛshikalɔi kɛ nilelɔi, ni ojie amɛ kpo otsɔɔ gbekɛbii bibii. 26 Hɛɛ, Ataa, ejaakɛ enɛ ji gbɛ ni okpɛlɛ nɔ. 27 Mi-Tsɛ eŋɔ nii fɛɛ ewo midɛŋ, ni mɔ ko mɔ ko leee Bi lɛ kɛmɔɔɔ shi, akɛ ja Tsɛ lɛ; asaŋ mɔ ko mɔ ko leee Tsɛ lɛ kɛmɔɔɔ shi, akɛ ja Bi lɛ, kɛ mɔ fɛɛ mɔ ni Bi lɛ sumɔɔ akɛ ejie lɛ shi etsɔɔ lɛ lɛ. 28 Nyɛbaa miŋɔɔ, nyɛ mɛi fɛɛ ni eetɔ nyɛ, ní nyɛtere jatsui ni tsiitsii, ni mahã nyɛhe ajɔ nyɛ. 29 Nyɛwóa mikɔɔŋtso lɛ nyɛfɔ̃a nyɛnɔ, ní nyɛkasea mi, ejaakɛ mihe jɔ, ni mibaa mihe shi yɛ mitsuiŋ, ni nyɛhe baajɔ nyɛ.* 30 Ejaakɛ mikɔɔŋtso lɛ teremɔ waaa, ni mijatsu lɛ etsiii.”\n^ Aloo “atadei kpakpai?”\n^ Wiemɔ ni ji “Gbalɔi lɛ kɛ Mla lɛ” damɔ shi kɛhã Hebri Ŋmalɛi lɛ fɛɛ.\n^ Aloo “bem.”\n^ Aloo “yɛ yibii ní ewoɔ lɛ anaa.”\n^ Aloo “ni nyɛsusumai ahe baajɔ amɛ.”


KANEMƆ YƐ Afrikaans Albania Amerika Mumuii Awiemɔ Amharic Arabic Armenia Armenia (West) Aymara Azerbaijani Azerbaijani (Cyrillic) Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kazakh Kikongo Kikuyu Kinyarwanda Kirghiz Kirundi Kisonge Kongo Korea Korea Mumuii Awiemɔ Kwangali Lingala Lithuania Luo Malagasy Malta Maya Mazatec (Huautla) Mixe (North Central) Moore Myanmar Nahuatl (Northern Puebla) Ngabere Norway Nzema Oromo Ossetia Papiamento (Curaçao) Persia Poland Portuguese (Brazil) Punjabi Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Sweden Tagalog Tatar Thailand Tigrinya Tsonga Turkey Twi Ukrain Uruund Vietnam Xhosa Yoruba Zulu\n“Minu he tamɔ mikpɔ kɛjɛ gɔŋ ko nɔ mibatswa shi too. Nɔ fɛɛ nɔ miiya nɔ jogbaŋŋ yɛ oshihilɛ mli, kɛkɛ lɛ trukaa lɛ, ofee shwɛm.”—MARK, * ni tse gbãla afi kome nɛ lɛ.\n“Miwu kɛ oblayoo ko ni kɛ wɔbiyoo ji tipɛŋfoi lɛ yaná bɔlɛ. Beni wɔtse gbãla lɛ, mitsui nyɔ mimli akɛ miye mihe kɛjɛ etsui ni shaa lɛ lɛ he, shi nakai beaŋ nɔŋŋ lɛ minu he akɛ ashwie mihiɛ shi, ni sɛɛnamɔ ko kwraa bɛ mihe.”—EMMELINE, ni tse gbãla afii 17 sɔŋŋ nɛ lɛ.\nMɛi komɛi tseɔ gbãla kɛsusumɔ akɛ no baaha amɛhe ajɔ amɛ, ni mɛi komɛi hu sumɔɔ koni amɛhi gbalashihilɛ lɛ mli, shi amɛnyɛɛɛ amɛtsĩ amɛhefatalɔ lɛ naa akɛ ehi shi. Kɛlɛ, etamɔ nɔ ni mɛi fɛɛ ni tseɔ gbãla lɛ bayɔseɔ akɛ, bɔ ni amɛkpa gbɛ akɛ shihilɛ lɛ baafee mlɛo lɛ, jeee nakai kwraa ji sane lɛ. Anɔkwa, kɛ́ otse gbãla etsɛko lɛ, ekolɛ obaana akɛ eji shihilɛ ni gbalaa mɔ mli waa ní osumɔŋ okɛkpe dɔŋŋ lɛ ateŋ ekome. Belɛ, ebaahi jogbaŋŋ akɛ obaasusu Biblia mli ŋaawoi kpakpai komɛi ni baanyɛ aye abua bo koni onyɛ okpee naagbai ni gbalatsemɔ kɛbaa lɛ anaa lɛ ahe.\nNAAGBA 1: HENUMƆI NI EJAAA.\nNaagbai ni ohia, bii akwɛmɔ, kɛ shoofeemɔ kɛbaa lɛ baanyɛ asu otsui waa diɛŋtsɛ, ni bei komɛi lɛ ekpakpa ko dani henumɔi nɛɛ asɛɛ foɔ. Jwɛŋmɔ he nilelɔ Judith Wallerstein ni bɛ wala mli amrɔ nɛɛ yɔse akɛ, kɛ́ atse gbãla lɛ, afii babaoo sɛɛ po lɛ, mɛi komɛi nuɔ he lolo akɛ alaka amɛ, akɛ amɛ eyawa gbɛ teŋ, ni ákɛ “shihilɛ lɛ kɛ amɛ yeko jogbaŋŋ, amɛnijiaŋ jeɔ wui, ni amɛhe feɔ shoo.”\nNIBII NI OBAANYƐ OFEE\nYe awerɛho yɛ nɔ ni ŋmɛɛ bo lɛ hewɔ. Ekolɛ ohiɛ tseɔ hefatalɔ ni osumɔɔ lɛ lolo lɛ. Kɛ́ no mli lɛ, miishɛɛ bɛ nyɛteŋ po lɛ, owerɛ baanyɛ aho ohe ejaakɛ onáaa miishɛɛ ni okpa gbɛ yɛ gbalashihilɛ lɛ mli lɛ. (Abɛi 5:18) Kaaha efee bo hiɛgbele akɛ obaaŋɔ ‘be kɛfó.’—Jajelɔ 3:1, 4.\nKaatse ohe banee yɛ mɛi ahe. Eyɛ mli akɛ esa akɛ oná be okɛye ŋkɔmɔ moŋ, shi nilee bɛ mli akɛ obaatse ohe yɛ mɛi ahe be kplaŋŋ. (Abɛi 18:1) Kɛ́ okɛ onanemɛi miigba sane lɛ, okɛ wiemɔi ni tswaa mɔ emaa shi atsu nii, ejaakɛ kɛ́ ofɔɔ otsutsu hefatalɔ lɛ he wiemɔ nyanyaanya ni osane ja po lɛ, mɛi sumɔŋ akɛ amɛbaabɛŋkɛ bo. Kɛ́ otse gbãla ni ehe bahia koni okpɛ yiŋ ko ni he hiaa nɔŋŋ lɛ, ha mɔ ko ni oheɔ lɛ oyeɔ aye abua bo kɛkpɛ yiŋ ni ja.\nKwɛmɔ ohewalɛnamɔ nɔ jogbaŋŋ. Bei pii lɛ, naagbai ni gbalatsemɔ kɛbaa lɛ ekomɛi ji tsui hela kɛ atifa. Ye nii jogbaŋŋ, gbɔlemɔ okpɔiaŋ, ni oná wɔ kpakpa owɔ.—Efesobii 5:29.\nJiemɔ nibii fɛɛ ni haa onáa otsutsu hefatalɔ lɛ he mlifu loo nibii ni he ehiaaa bo lɛ yɛ oshihilɛ mli, shi kaajie woji ni he hiaa yɛ onibii amli. Kɛ́ ona nibii tamɔ nyɛkpeemɔ lɛ he mfonirii ni egbaa onaa lɛ, buamɔ naa oto he ko oha obii.\nKwa susumɔi ni ejaaa. Olga ni tse ewu gbãla beni nuu lɛ kɛ yoo kroko efite gbãla lɛ wie akɛ: “Mibi mihe shii abɔ akɛ, ‘Mɛni kwraa yɔɔ yoo nɛɛ he, ni mibɛ eko?’” Sɛɛ mli lɛ, Olga bayɔse akɛ, kɛ́ etee nɔ esusu nibii tamɔ enɛɛmɛi ahe lɛ ‘emumɔ baagbɔjɔ.’—Abɛi 18:14.\nMɛi babaoo yɔseɔ akɛ, kɛ́ amɛŋmala amɛsusumɔi amɛshwie shi lɛ, eyeɔ ebuaa amɛ kɛnaa saji anaa jogbaŋŋ, ni amɛnyɛɔ amɛjajeɔ amɛjwɛŋmɔ. Kɛ́ ofee enɛ lɛ, bɔɔ mɔdɛŋ oná susumɔi hei kpakpai kɛye susumɔi ni ejaaa ni oowu oshi lɛ najiaŋ. (Efesobii 4:23) Susumɔ nɔkwɛmɔnii enyɔ nɛɛ ahe okwɛ:\nTsutsu susumɔ: Mi mifee ni mihefatalɔ lɛ je misɛɛ lɛ.\nSusumɔ hee: Eyɛ mli akɛ miyɛ mifatɔi moŋ, shi mihefatalɔ lɛ bɛ hegbɛ akɛ edamɔɔ nɔ ejeɔ misɛɛ.\nTsutsu susumɔ: Mifite miwala afii kpakpai lɛ fɛɛ yɛ nuu ni kɛ mi eyashɛŋ he ko lɛ he.\nSusumɔ hee: Ebaahi akɛ mapele mihiɛgbɛ moŋ fe ní magba mihe naa yɛ nɔ ni ba lɛ he.\nJiemɔ ojwɛŋmɔ yɛ mɛi anaa wiemɔi ni tsurɔɔ mɔ lɛ anɔ. Nanemɛi kɛ wekumɛi ni ehiɛɛɛ jwɛŋmɔ gbonyo baawie ohe saji komɛi ni ejaaa loo amɛbaawie nibii komɛi ni baatsurɔ bo, ekolɛ amɛbaakɛɛ akɛ: ‘Ejeee yoo kpakpa po kɛha bo,’ loo ‘Nyɔŋmɔ miihi gbalatsemɔ.’ * Yiŋtoo kpakpa ko hewɔ ni Biblia lɛ woɔ ŋaa nɛɛ akɛ, “Wiemɔi ni awieɔ lɛ, kaadi fɛɛ sɛɛ” lɛ. (Jajelɔ 7:21) Yoo ko ni atsɛɔ lɛ Martina ni etse gbãla afii enyɔ nɛ lɛ wie akɛ: “Nɔ najiaŋ ni majwɛŋ wiemɔi ni tsurɔɔ mɔ anɔ lɛ, mibɔɔ mɔdɛŋ akɛ maha misusumɔi kɛ Nyɔŋmɔ nɔ akpã gbee. Esusumɔi anɔ kwɔlɔ fe wɔnɔ lɛ.”—Yesaia 55:8, 9.\nSɔlemɔ oha Nyɔŋmɔ. Nyɔŋmɔ woɔ mɛi ni jaa lɛ lɛ hewalɛ akɛ ‘amɛshɛ amɛhaomɔi fɛɛ amɛfɔ̃ enɔ,’ titri lɛ beni amɛyɔɔ hejaramɔ mli.—1 Petro 5:7.\nKAA ENƐ OKWƐ: Ŋmalamɔ Biblia ŋmalɛi komɛi ni onaa akɛ ebaaye abua bo lɛ koni okɛkpɛtɛ hei ni obaafɔ naa. Ŋmalɛi ni atsĩtsĩi tã nɛɛ asɛɛ lɛ, mɛi ni etse gbãla lɛ ateŋ mɛi komɛi ená ŋmalɛi ni nyiɛ sɛɛ nɛɛ hu ahe sɛɛ: Lala 27:10; 34:18; Yesaia 41:10; kɛ Romabii 8:38, 39.\nHa Nyɔŋmɔ Wiemɔ lɛ awaje bo yɛ jaramɔ beaŋ\nNAAGBA 2: BƆ NI OKƐ OTSUTSU HEFATALƆ LƐ BAAYE AHA.\nJuliana ni hi gbãla mli afii 11 lɛ wie akɛ: “Mikpa miwu fai akɛ ekashi mi. Beni eshi etee sɛɛ lɛ, mimli fu lɛ kɛ yoo ni ekɛyahi shi lɛ waa diɛŋtsɛ.” Mɛi babaoo yɛ ni kɛ́ amɛtse gbãla lɛ, afii komɛi asɛɛ fɛɛ ni amɛmli efu amɛhefatalɔi ni amɛkɛtse gbãla lɛ lolo. Kɛlɛ, shihilɛi komɛi nyɛɔ amɛnɔ koni amɛkɛ amɛhe awie yɛ be kɛ beaŋ, titri lɛ kɛ́ bii yɛ amɛteŋ.\nOkɛ otsutsu hefatalɔ lɛ aye yɛ bulɛ mli. Susumɔ nibii ni he hiaa ahe titri, ha sanegbaa lɛ afee kuku, ni oya lɛ tɛ̃ɛ. Mɛi babaoo eyɔse akɛ enɛ kɛ toiŋjɔlɛ baa.—Romabii 12:18.\nKwa wiemɔi ni woɔ mɔ mlila. Titri lɛ, kɛ́ onu he akɛ aawie ashi bo lɛ, Biblia ŋaawoo nɛɛ yeɔ ebuaa: “Mɔ ni wiemɔ ekaaa lɛ, ele nii, ni mɔ ni mumɔ he jɔ lɛ, lɛ ji mɔ ni kɔɔ sane sɛɛ.” (Abɛi 17:27) Kɛ́ sanegbaa ko miiya lɛ bɔ ni osumɔɔɔ, ni onyɛɛɛ he nɔ ko ofee lɛ, obaanyɛ okɛɛ akɛ: “Masumɔ masusu nɔ ni owie lɛ he koni sɛɛ mli lɛ wɔtsa nɔ.”\nKɛ́ obaanyɛ lɛ, kwɛmɔ koni nyɛja nibii ni nyɛfee ekome kɛfee lɛ amli, ní nibii tamɔ shika, helatsamɔ, kɛ mla naa saji ahe woji fata he.\nKAA ENƐ OKWƐ: Be kroko kɛ́ okɛ otsutsu hefatalɔ lɛ miiwie lɛ, kwɛmɔ akɛ obaana okadii komɛi ni tsɔɔ akɛ nyɛteŋ mɔ ko miifã ehe loo eefee kpɛŋŋ lo. Kɛ́ ebaahi lɛ, kɛɛmɔ lɛ akɛ obaasumɔ ni nyɛfo sɛɛ daŋ, loo nyɛbaa gbeekpamɔ akɛ nyɛbaatsɔ e-mail nɔ nyɛsusu sane lɛ he.—Abɛi 17:14.\nNAAGBA 3: YE OBUA OBII LƐ KONI AMƐNYƐ AMƐKPEE SHIHILƐ LƐ NAA.\nMaria kaiɔ nɔ ni ba beni egbãla tse sɛɛ nɔŋŋ lɛ akɛ: “Mibiyoo fioo lɛ fóɔ be fɛɛ be, ni ebɔi shamɔmɔ kɛ saa mli woo ekoŋŋ. Ni mibiyoo onukpa lɛ bɔ mɔdɛŋ akɛ ekɛ bɔ ni enuɔ he ehaa lɛ baatee mi, shi miyɔse akɛ lɛ hu etsake.” Dɔlɛ sane ji akɛ, beni oyelikɛbuamɔ he miihia obii lɛ waa lɛ, obaanu he akɛ obɛ be loo nyɛmɔ ni sa ni obaanyɛ okɛye obua amɛ.\nWo obii lɛ hewalɛ ni amɛkɛ bo awie bɔ ni amɛnuɔ he amɛhaa lɛ he, kɛ́ nɔ ni amɛbaakɛɛ lɛ yɛ “flafla” po.—Hiob 6:2, 3.\nMɔ fɛɛ mɔ atsu esɔ̃. Eyɛ mli akɛ obaasumɔ ni aye abua bo yɛ bɔ ni onuɔ he ohaa lɛ hewɔ, ni ekolɛ obii lɛ baasumɔ ni amɛfee nakai, shi esaaa, ni asaŋ ejaaa gbɛ akɛ obaaha obii lɛ atsu onukpai asɔ̃ ni tamɔ nɛkɛ lɛ he nii. (1 Korintobii 13:11) Kwɛmɔ ni okɛ gbekɛ lɛ akagba boŋ saji loo oha etsɔ teŋdamɔlɔ eha okɛ otsutsu hefatalɔ lɛ.\nToo obii lɛ ahe gbɛjianɔ jogbaŋŋ. Ehi jogbaŋŋ akɛ obaahi shĩa lɛ nɔŋŋ mli, ni nyɛfee nibii ni nyɛfeɔ lɛ nɔŋŋ, shi titri lɛ yaa nɔ ofee nibii ni baawaje nyɛkɛ Yehowa teŋ wekukpãa lɛ; ní Biblia kanemɔ kɛ weku jamɔ fata he.—5 Mose 6:6-9.\nKAA ENƐ OKWƐ: Otsi nɛɛ mli lɛ, bɔɔ mɔdɛŋ oha obii lɛ ale akɛ osumɔɔ amɛ, ni akɛ jeee amɛ amɛha okɛ ohefatalɔ lɛ gbãla tse. Kɛ́ amɛbi bo saji ni ooha amɛ hetoo lɛ, kwɛmɔ ni okɛ shwamɔ lɛ akafɔ̃ ohefatalɔ lɛ nɔ.\nKɛ́ ogbãla tse lɛ, no etsɔɔɔ akɛ owala eba naagbee ji no. Melissa, yoo ko ni hi gbãla mli afii 16 lɛ wie akɛ, “Beni wɔtse gbãla lɛ, mishwie miyiŋ akɛ ‘Jeee nɛkɛ mito akɛ mishihilɛ naa ayakpa aha.’” Shi amrɔ nɛɛ, shihilɛ mli ni eyaje lɛ fɛɛ sɛɛ lɛ, etsui nyɔɔ emli ni eyɛ miishɛɛ. Ewie akɛ, “Beni mikpa mihe naagbamɔ yɛ nɔ ni ba lɛ he lɛ, mihe jɔ mi waa agbɛnɛ.”\n^ kk. 2 Atsake gbɛi lɛ ekomɛi yɛ sane nɛɛ mli.\n^ kk. 18 Nyɔŋmɔ miihi ŋaa ni atsɔɔ kɛtseɔ gbãla. Shi kɛ́ mɔ ko je ehefatalɔ sɛɛ ekɛ mɔ kroko yabɔ ajwamaŋ lɛ, Nyɔŋmɔ ŋmɛɔ mɔ ni atɔ̃ enɔ lɛ gbɛ koni ekpɛ eyiŋ akɛ ebaatse gbãla loo etseŋ gbãla. (Maleaki 2:16; Mateo 19:9) Kwɛmɔ sane ni ji “The Bible’s Viewpoint—What Kind of Divorcing Does God Hate?” ni je kpo yɛ February 8, 1994, Awake! ni Yehowa Odasefoi fee lɛ mli lɛ.\nAni miná be saŋŋ mikɛfó kɛye gbalatsemɔ lɛ he ŋkɔmɔ lo?\nTe mafee tɛŋŋ majie mitsutsu hefatalɔ lɛ he mlifu ni miyɔɔ lolo lɛ kɛjɛ mimli lɛ?\nKɛmaje Mɔ Ko Kɛmaje Mɔ Ko Gbalatsemɔ Jeee Wala Naagbee


KANEMƆ YƐ Afrikaans Albania Amharic Arabic Armenia Azerbaijani Bicol Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Croatia Czech Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hebri Hela Hiligaynon Hungary Iceland Igbo Iloko Indonesia Italia Japan Kikuyu Kiluba Kinyarwanda Kirghiz Korea Kwangali Lingala Lithuania Malagasy Myanmar Ngabere Norway Nzema Oromo Papiamento (Aruba) Papiamento (Curaçao) Persia Poland Portugal Quechua (Bolivia) Romania Russia Sango Sepedi Serbia Serbia (Roma) Sesotho (Lesotho) Setswana Shona Sinhala Slovak Slovenia Spania Sranantongo Swahili Sweden Tagalog Tahiti Telugu Thailand Tigrinya Tsonga Turkey Twi Ukrain Uruund Vietnam Wayuunaiki Xhosa Yoruba Zande Zulu\nMƐNI JI SUƆMƆ?\nSuɔmɔ tsɔɔ henumɔ ni mli wa ni ajieɔ lɛ kpo atsɔɔ mɛi krokomɛi. Kɛ́ mɔ ko sumɔɔ mɔ lɛ, etsɔɔ ewiemɔi kɛ enifeemɔi anɔ ejieɔ ehenumɔi akpo etsɔɔ mɛi ni esumɔɔ amɛsane lɛ, ekɔɔɔ he eko kɛ́ nakai feemɔ baabi ni ekɛ nɔ ko ashã afɔle po.\nMƐƐ GBƐ NƆ MOSE JIE SUƆMƆ KPO?\nMose tsɔɔ akɛ esumɔɔ Nyɔŋmɔ. Yɛ mɛɛ gbɛ nɔ? Ojogbaŋŋ, kaimɔ wiemɔi ni yɔɔ 1 Yohane 5:3 lɛ, ekɛɔ akɛ: “Ejaakɛ enɛ ji Nyɔŋmɔ suɔmɔ lɛ, akɛ wɔye ekitai lɛ anɔ.” Akɛni Mose sumɔɔ Nyɔŋmɔ hewɔ lɛ, eye ekitai lɛ anɔ. Nɔ fɛɛ nɔ ni Nyɔŋmɔ fã Mose akɛ efee lɛ, efee; kɛjɛ nitsumɔ ni bɛ mlɛo ni akɛwo edɛŋ akɛ ekɛ Farao ni yɔɔ gbɛnaa wulu lɛ ayawie lɛ nɔ, kɛyashi nitsumɔ ni waaa tsɔ, ni ji etso ni akɛɛ ekpã mli kɛtsɔɔ Ŋshɔ Tsuru lɛ nɔ. Kɛ́ fãmɔ ni akɛha Mose lɛ nɔyeli wa jio, ewaaa jio lɛ, eye nɔ. ‘Efee bɔ ni afã lɛ lɛ pɛpɛɛpɛ.’—2 Mose 40:16, Ga Biblia hee.\nMose jie suɔmɔ kpo etsɔɔ enyɛmimɛi Israelbii lɛ. Amɛyɔse akɛ Yehowa kɛ Mose miitsu nii akɛ amɛhiɛnyiɛlɔ, no hewɔ lɛ amɛkɛ amɛnaagbai srɔtoi baa Mose hiɛ. Wɔkaneɔ akɛ: “Maŋ lɛ damɔ Mose nɔ kɛjɛ leebileebi kɛyashi gbɛkɛ.” (2 Mose 18:13-16) Kwɛ bɔ ni ekolɛ ebaatɔ Mose eha, beni Israelbii lɛ kɛ lɛ ewie gbi muu fɛɛ ni ebo amɛ toi egbe naa lɛ! Kɛlɛ, akɛni Mose sumɔɔ amɛ hewɔ lɛ, ená he miishɛɛ akɛ ebaaye ebua amɛ.\nMose fee toi eha esuɔlɔi lɛ, ni esɔle hu eha amɛ. Esɔle po eha mɛi ni tɔ̃ enɔ lɛ! Akɛ nɔkwɛmɔnɔ lɛ, beni Mose nyɛmiyoo Miriam wie huhuuhu eshi Mose lɛ, Yehowa ha kpiti shwie Miriam. Nɔ najiaŋ ni Mose mii baashɛ ehe akɛ agbala Miriam toi lɛ, oya nɔŋŋ kɛkɛ ni edamɔ mli eha lɛ, esɔle akɛ: “Oo Nyɔŋmɔ, ofainɛ, tsá lɛ!” (4 Mose 12:13) Kɛ́ jeee suɔmɔ ha Mose jɛ etsuiŋ esɔle nɛkɛ lɛ, belɛ mɛni dɔŋŋ?\nSuɔmɔ krɔŋŋ ni wɔbaaná wɔha Nyɔŋmɔ lɛ baaha wɔnyɛ wɔkase Mose. Suɔmɔ ni tamɔ nɛkɛ lɛ tsirɛɔ wɔ koni ‘wɔjɛ wɔtsuiaŋ’ wɔbo ekitai lɛ atoi. (Romabii 6:17) Kɛ́ wɔjɛ wɔtsuiaŋ wɔbo Yehowa toi lɛ, wɔhaa etsui nyɔɔ emli. (Abɛi 27:11) Wɔ diɛŋtsɛ hu wɔnáa he sɛɛ. Ejaakɛ kɛ́ wɔkɛ suɔmɔ krɔŋŋ sɔmɔ Nyɔŋmɔ lɛ, jeee akɛ wɔbaafee nibii ni ja kɛkɛ, shi moŋ wɔbaaná nomɛi afeemɔ hu he miishɛɛ!—Lala 100:2.\nGbɛ kroko ni wɔbaanyɛ wɔtsɔ nɔ wɔkase Mose ji wɔhe ni wɔkɛbaashã afɔle wɔha mɛi krokomɛi. Kɛ́ wɔnanemɛi loo wekumɛi kɛ amɛnaagbai bafɔ̃ wɔhiɛ lɛ, esa akɛ suɔmɔ atsirɛ wɔ koni (1) wɔjɛ wɔtsuiŋ wɔbo amɛ toi jogbaŋŋ; (2) wɔkɛ wɔhe awo amɛshihilɛ mli loo wɔbɔ mɔdɛŋ wɔnu amɛshihilɛ lɛ shishi; ni (3) wɔfee nii kɛtsɔɔ akɛ wɔsusuɔ amɛhe.\nWɔbaanyɛ wɔsɔle wɔha wɔsuɔlɔi taakɛ Mose fee lɛ. Bei komɛi lɛ, kɛ́ amɛgba wɔ amɛnaagbai ni wɔnyɛŋ he nɔ ko wɔfee lɛ, ekolɛ wɔbaahao. Ekolɛ, wɔkɛ dɔlɛ baakɛɛ akɛ, “Edɔ mi waa, nɔ pɛ ni manyɛ mafee ji masɔle maha bo.” Shi kaimɔ akɛ: “Kɛ́ jalɔ sɔle lɛ, nakai sɔlemɔ lɛ yɛ hewalɛ waa.” (Yakobo 5:16, The Kingdom New Testament) Anɔkwa, wɔsɔlemɔi lɛ baanyɛ aha Yehowa afee nɔ ko aha mɔ lɛ, ni ekolɛ kɛ́ jeee wɔsɔlemɔ lɛ kulɛ efeŋ. Kɛ́ nakai ni lɛ, belɛ mɛɛ nɔ kpakpa po wɔbaanyɛ wɔfee wɔha wɔsuɔlɔi akɛ ja wɔsɔle wɔha amɛ? *\nAni okpɛlɛɛɛ nɔ akɛ wɔbaanyɛ wɔkase nibii babaoo yɛ Mose dɛŋ? Tsɛ eji gbɔmɔ adesa tamɔ wɔ nɔŋŋ moŋ, kɛlɛ efee hemɔkɛyeli, heshibaa, kɛ suɔmɔ he nɔkwɛmɔnɔ ni sa kadimɔ jogbaŋŋ efɔ̃ shi eha wɔ. Babaoo ni wɔkaseɔ enɔkwɛmɔnɔ lɛ jogbaŋŋ lɛ, babaoo ni wɔ kɛ mɛi krokomɛi náa he sɛɛ ji no.—Romabii 15:4.\n^ kk. 8 Bɔni afee ni Nyɔŋmɔ abo wɔsɔlemɔi atoi lɛ, esa akɛ wɔbɔ mɔdɛŋ fɛɛ ni wɔbaanyɛ wɔshɛ etaomɔnii lɛ ahe. Kɛ́ ootao ole enɛ he saji krokomɛi lɛ, kwɛmɔ wolo ni ji Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ, yitso 17 lɛ.


Ko Ha Nɛ Nihi A Tɔmihi Nɛ Tɔ̃tɔ̃ O Nane | Kase\nYehowa “Hyɛɛ Nyɛ Nɔ”\nMo Yɔse Kaa Yehowa Ji Wa Puɛlɔ\nAnɛ O Ngmɛɔ Blɔ Nɛ Buɛ Puɛlɔ Ngua a Puɛɔ Mo Lo?\n‘Yehowa, Wa Mawu ɔ, Lɛ Nɔ Kake Too Pɛ Ji Yehowa’\nKo Ha Nɛ Nihi A Tɔmihi Nɛ Tɔ̃tɔ̃ O Nane\nSu Kpakpa E He Jua Wa Kulaa Pe Daimond\nAnɛ O Kai Lo?\nHwɔɔmi Mɔ—Nɔ́ Nɛ A Maa Kase | June 2016\nKANE NGƐ Acholi Albanian Amerika Mumuihi A Gbi Amharic Angola Mumuihi A Gbi Arabic Argentina Mumuihi A Gbi Armenian Australia Mumuihi A Gbi Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Mumuihi A Gbi Britian Mumuihi A Gbi Bulgarian Catalan Cebuano Chichewa Chile Mumuihi A Gbi China Mumuihi A Gbi Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Colombia Mumuihi A Gbi Croatian Czech Dangme Danish Dutch Ecuador Mumuihi A Gbi Efik English Estonian Ewe Fijian Finland Mumuihi A Gbi Finnish Fon French Ga Georgian German Germany Mumuihi A Gbi Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italy Mumuihi A Gbi Japan Mumuihi A Gbi Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexico Mumuihi A Gbi Mixe Mongolian Moore Myanmar Ndebele (Zimbabwe) Nepali Nigeria Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Paraguay Mumuihi A Gbi Persian Peru Mumuihi A Gbi Pidgin (Cameroon) Poland Mumuihi A Gbi Polish Portuguese Punjabi Quechua (Bolivia) Romanian Runyankore Russia Mumuihi A Gbi Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spain Mumuihi A Gbi Spania Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuela Mumuihi A Gbi Vietnamese Waray-Waray Welsh Wolaita Yoruba Zande Zapotec (Isthmus) Zimbabwe Mumuihi A Gbi\n“Nyɛ kɛ pa nyɛ he.”—KOL. 3:13.\nLAHI: 53, 28\nMɛni he je nɛ Mawu asafo ɔ je ekpa kulaa a?\nMɛni Baiblo ɔ de nɛ tsɔɔ kaa wɔ tsuo wa yi mluku?\nKe wɔ nitsɛmɛ wa tɔ̃, aloo ni kpahi tɔ̃ ɔ, mɛni wa ma nyɛ maa pee ngɛ he?\n1, 2. Mɛni Baiblo ɔ de to nɛ tsɔɔ kaa Yehowa we bi a he maa hiɛ?\nYEHOWA sɔmɔli anɔkualetsɛmɛ nɛ ji e we Odasefohi nɛ a ngɛ zugba a nɔ ɔ je ekpa kulaa. Ngɛ anɔkuale mi ɔ, a ji adesahi nɛ a yi mluku, nɛ a tɔ̃ɔ. Se kɛ̃ ɔ, Mawu mumi klɔuklɔu ɔ ngɛ Yehowa asafo ɔ kudɔe nɛ e ngɛ nɔ yae, nɛ e yi hu ngɛ blie. E ngɛ mi kaa Yehowa we bi yi mluku mohu lɛɛ, se Yehowa gu a nɔ kɛ ngɛ nyakpɛ níhi pee. Nyɛ ha nɛ wa susu nyakpɛ ní nɛ ɔmɛ a he nɛ waa hyɛ.\n2 Benɛ nyagbe ligbi ɔmɛ je sisi ngɛ jeha 1914 ɔ mi ɔ, Mawu sɔmɔli nɛ a ngɛ zugba a nɔ ɔ a he pi kulaa. Se Yehowa jɔɔ a fiɛɛmi ní tsumi ɔ nɔ. Enɛ ɔ he ɔ, ngɛ jehahi nɛ nyɛɛ se ɔ mi ɔ, nimli ayɔhi abɔ ba kase Baiblo ɔ mi anɔkuale ɔmɛ, nɛ a ba pee Yehowa Odasefohi. Yehowa gba kɛ fɔ si kaa nɔ yami ko kaa kikɛ maa ba. E de ke: ‘Wɛtso nyafii pe kulaa ma ba pee ma kpetekpleenyɛ. Ke be ɔ su ɔ, imi nitsɛ ma ha nɔ́ nɛ ɔ maa ba mi oya. Imi ji Yehowa!’ (Yes. 60:22) Gbami nɛ ɔ ngɛ mi bae ngɛ nyagbe ligbi nɛ ɔmɛ a mi. Enɛ ɔ he ɔ, amlɔ nɛ ɔ, Mawu we bi nɛ a ngɛ zugba a nɔ ɔ a yibɔ hiɛ pe nihi nɛ a ngɛ mahi fuu a nɔ.\n3. Mɛni Mawu sɔmɔli pee kɛ tsɔɔ kaa a ngɛ suɔmi?\n3 Ngɛ nyagbe ligbi nɛ ɔmɛ a mi ɔ, Yehowa ye bua e we bi nɛ a ná e su titli nɛ ji suɔmi ɔ wawɛɛ. (1 Yoh. 4:8) Yesu kase Mawu suɔmi ɔ, nɛ e de e se nyɛɛli ɔmɛ ke: ‘Mlaa he i ngɛ nyɛ woe; nyɛɛ suɔ nyɛ sibi. Ke nyɛ suɔ nyɛ sibi ɔ, kɛkɛ nɔ tsuaa nɔ maa le kaa ye kaseli ji nyɛ.’ (Yoh. 13:34, 35) Lingmi nɛ ɔ, benɛ je ma amɛ ngɛ ta hwue nɛ a ngɛ a he gbee ɔ, Yehowa sɔmɔli lɛɛ a je suɔmi kpo kɛ tsɔɔ a sibi. Kaa nɔ hyɛmi nɔ́ ɔ, nimli maa pee ayɔ 55 gbo ngɛ je mi ta enyɔne ɔ pɛ mi. Se Yehowa Odasefohi kɛ a he wui ta nɛ ɔ mi. (Kane Mika 4:1, 3.) Enɛ ɔ ye bua mɛ nɛ a “yi nɔ ko muɔ he fɔ.”—Níts. 20:26, NW.\n4. Mɛni he je nɛ e ngɛ nyakpɛ kaa Yehowa we bi a he ngɛ hiɛe ɔ?\n4 E ngɛ mi kaa Satan teɔ si kɛ woɔ Mawu we bi mohu lɛɛ, se kɛ̃ ɔ, Mawu we bi a he ngɛ hiɛe. Baiblo ɔ tsɔɔ kaa Satan ji “je nɛ ɔ mi mawu.” (2 Kor. 4:4) Lɛ ji nɔ nɛ kudɔɔ je ɔ mi ma kudɔmi blɔ nya tomi ɔmɛ kaa bɔ nɛ e kudɔɔ amaniɛ bɔmi ní tsumi he ɔmɛ ɔ. Se e be nyɛe maa tsi sane kpakpa fiɛɛmi ní tsumi ɔ nya. Akɛnɛ Satan le kaa be bɔɔ kɛkɛ nɛ piɛ ha lɛ he je ɔ, e suɔ kaa e ma puɛ nihi a tue konɛ a ko ja Mawu ngɛ anɔkuale mi. E guɔ blɔ slɔɔtohi a nɔ kɛ peeɔ jã.—Kpoj. 12:12.\nNÍHI NƐ MA NYƐ MA HA NƐ E MAA YE HA WƆ KAA WA MAA YE ANƆKUALE\n5. Mɛni he je nɛ eko ɔ, nihi ma nyɛ maa pee wɔ nɔdɔ nɔ́ be komɛ ɔ? (Moo hyɛ foni nɛ ngɛ ní kasemi ɔ sisije ɔ.)\n5 Kristofohi asafo ɔ maa nɔ mi kaa e he hia nɛ waa suɔ Mawu kɛ wa nyɛmi nɔmlɔ. Yesu tsɔɔ kaa jã ji bɔ nɛ e maa ba. Benɛ nɔ ko bi lɛ ke mlaa a te nɔ́ nɛ pe kulaa nɛɛ ɔ, e ha lɛ heto ke: “‘Suɔ Nyɔmtsɛ, o Mawu ɔ kɛ o tsui tsuo, kɛ o klaa tsuo, kɛ o juɛmi tsuo.’ Enɛ ɔ ji kekleekle mlaa, kɛ mlaa nɛ kle pe kulaa. Mlaa nɛ nyɛɛ se ɔ hu ngɛ kaa jã kɛ̃: ‘Suɔ o nyɛmi nɔmlɔ kaa bɔ nɛ o suɔ mo nitsɛ o he.’” (Mat. 22:35-39) Se Baiblo ɔ tsɔɔ heii kaa yayami nɛ Adam pee ɔ ha nɛ a fɔ wɔ tsuo kaa nihi nɛ a yi mluku. (Kane Roma Bi 5:12, 19.) Enɛ ɔ he ɔ, be komɛ ɔ, nyɛmimɛ komɛ ma nyɛ maa tu munyu ko aloo a ma nyɛ maa pee nɔ́ ko nɛ maa dɔ wɔ. Enɛ ɔ ma nyɛ ma ha nɛ e he maa wa ha wɔ kaa wa maa suɔ Yehowa kɛ e we bi. Ke e ba jã a, mɛni wa maa pee? Mawu sɔmɔli anɔkualetsɛmɛ nɛ a hi si blema a po tu munyu komɛ aloo a pee ní komɛ kɛ ye ni kpahi awi. Wa ma nyɛ maa kase nɔ́ ko kɛ je nɔ́ nɛ Baiblo ɔ de ngɛ a he ɔ mi.\nKaa o hi si ngɛ Israel bi ɔmɛ a be ɔ mi benɛ Eli kɛ e binyumu ɔmɛ ngɛ je mi ɔ, kɛ o ko pee o ní ha kɛɛ? (Hyɛ kuku 6)\n6. Mɛni tsɔɔ kaa Eli gbla we e binyumu ɔmɛ a tue ɔ?\n6 Kaa nɔ hyɛmi nɔ́ ɔ, Osɔfo Nɔkɔtɔma Eli ngɛ binyumuhi enyɔ nɛ a yi Yehowa mlaahi a nɔ. Baiblo ɔ de ke: ‘Eli binyumu ɔmɛ ɔ, yakayaka nimli ji mɛ; a bui Yehowa.’ (1 Sam. 2:12) E ngɛ mi kaa a tsɛ ɔ ji nɔ titli nɛ ha nɛ nihi ja Mawu ngɛ anɔkuale mi mohu lɛɛ, se e binyumu enyɔ ɔmɛ pee yayami nguanguahi. Eli le kaa nɔ́ nɛ e bimɛ ɔmɛ ngɛ pee ɔ hí, nɛ jinɛ e sa kaa e ko gbla a tue, se e pee we he nɔ́ ko. Enɛ ɔ he ɔ, Mawu gbla Eli kɛ e weku ɔ a tue. (1 Sam. 3:10-14) Pee se ɔ, Mawu ha we nɛ Eli weku ɔ mi nɔ ko nɛ sɔmɔ kaa osɔfo nɔkɔtɔma hu. Kaa o hi si ngɛ Eli be ɔ mi nɛ o le kaa Eli bimɛ ɔmɛ pee yayami nguanguahi se Eli pee we nɔ́ ko ngɛ he ɔ, jinɛ kɛ o ko pee o ní ha kɛɛ? Anɛ o ma ha nɛ lɔ ɔ nɛ e tɔ̃tɔ̃ o nane nɛ o kpa Mawu sɔmɔmi lo?\n7. Mɛni yayami nguanguahi nɛ David pee, nɛ mɛni Mawu pee ngɛ he?\n7 Yehowa suɔ David sane, nɛ e na lɛ kaa “e tsui nya nɔmlɔ.” (1 Sam. 13:13, 14; Níts. 13:22) Se pee se ɔ, David kɛ Batsheba puɛ gba, nɛ e wo lɛ hɔ. Nɔ́ nɛ ɔ ya nɔ benɛ Batsheba huno Uria ngɛ ta nga nɔ. Benɛ Uria ba we mi be kpiti ko ɔ, David bɔ mɔde kaa e ma ha nɛ Uria kɛ Batsheba nɛ ná bɔmi konɛ nihi nɛ a susu kaa Uria ji nɔ nɛ wo hɔ ɔ nɛ. Uria pee we nɔ́ nɛ Matsɛ David de lɛ ke e pee ɔ, enɛ ɔ he ɔ, David ha nɛ a gbe Uria ngɛ ta mi. Yayami nɛ ɔ nɛ David pee ɔ ngɔ haomihi kɛ ba e kɛ e weku mi bimɛ a nɔ. (2 Sam. 12:9-12) Se kɛ̃ ɔ, Mawu na David mɔbɔ, ejakaa ngɛ David si himi mi ɔ, e bɔ mɔde kaa ‘e ma sɔmɔ Yehowa kɛ e tsui tsuo.’ (1 Ma. 9:4) Kaa o hi si ngɛ David be ɔ mi ɔ, kɛ o ko pee o ní ha kɛɛ? Anɛ o ko ha nɛ yayami nɛ David pee ɔ ko tɔ̃tɔ̃ o nane lo?\n8. (a) Mɛni Petro pee nɛ tsɔɔ kaa e yi e munyu nɔ? (b) Mɛni he je nɛ Yehowa ya nɔ nɛ e kɛ Petro tsu ní ngɛ e tɔmi ɔ se ɔ?\n8 Nɔ kpa hu nɛ Baiblo ɔ tu e he munyu ji bɔfo Petro. Yesu hla lɛ kaa e bɔfo ɔmɛ a kpɛti nɔ kake, se kɛ̃ ɔ, be komɛ ɔ, Petro deɔ ní komɛ aloo e peeɔ ní komɛ nɛ pee se ɔ e piaa e he. Kaa nɔ hyɛmi nɔ́ ɔ, benɛ a nu Yesu ɔ, e bɔfo ɔmɛ kua lɛ. Petro de kɛ sɛ hlami kaa ke ni kpa amɛ tsuo ma kua Yesu ɔ, lɛɛ lɛɛ e be lɛ kuae. (Mar. 14:27-31, 50) Se benɛ a nu Yesu ɔ, Petro kɛ bɔfo ɔmɛ tsuo kua lɛ. Petro de si abɔ kaa e li Yesu. (Mar. 14:53, 54, 66-72) Se Petro pia e he, nɛ Yehowa ya nɔ nɛ e kɛ lɛ tsu ní. Jamɛ a be ɔ mi ɔ, kaa o piɛɛ kaseli ɔmɛ a he ɔ, anɛ nɔ́ nɛ Petro pee ɔ ko ha nɛ o ko kpa Yehowa sɔmɔmi lo?\n9. Mɛni he je nɛ o he ye kaa Mawu yeɔ dami sane be fɛɛ be ɔ?\n9 Nɔ hyɛmi níhi nɛ wa susu he kɛ sɛ hlami ɔ ha nɛ wa na Yehowa sɔmɔli komɛ nɛ a pee ní yayahi kɛ ye ní kpahi awi wawɛɛ. Ke nɔ́ ko kaa jã ba mwɔnɛ ɔ, mɛni o maa pee? Anɛ o ma ha nɛ lɔ ɔ nɛ tɔ̃tɔ̃ o nane nɛ o kua Yehowa kɛ e we bi, aloo o kpa asafo mi kpehi yami lo? Aloo o ma yɔse kaa Yehowa ma nyɛ ma ha yayami peelɔ ɔ be konɛ e tsake e tsui, nɛ nyagbenyagbe ɔ, Yehowa ma tsu sanehi a he ní ngɛ blɔ nɛ da nɔ lo? Se be komɛ ɔ, nihi nɛ a peeɔ yayami nguanguahi ɔ pia we a he konɛ Yehowa nɛ na mɛ mɔbɔ. Ke e ba jã a, anɛ o náa nɔ mi mami kaa ngɛ be nɛ sa mi ɔ, Yehowa maa kojo yayami peeli nɛ ɔmɛ nɛ eko ɔ, e ma je mɛ ngɛ asafo ɔ mi lo?\nYAA NƆ NƐ O YE ANƆKUALE\n10. Kɛ Yesu na Yuda Iskariot kɛ Petro a tɔmi ɔmɛ ha kɛɛ?\n10 Baiblo ɔ tu Mawu sɔmɔli fuu nɛ a ya nɔ nɛ a ye Yehowa kɛ e we bi anɔkuale ɔ a he munyu. E ngɛ mi kaa nihi nɛ a bɔle mɛ ɔ pee yayami nguanguahi mohu lɛɛ, se a ya nɔ nɛ a ye anɔkuale. Kaa nɔ hyɛmi nɔ́ ɔ, Yesu sɔle nyɔnyɔɔnyɔ kɛ ha e Tsɛ ɔ loko e hla bɔfo 12 ɔmɛ. Yuda Iskariot piɛɛ a he. Pee se benɛ Yuda tsɔɔ Kristo se blɔ ɔ, Kristo ha we nɛ lɔ ɔ nɛ puɛ e kɛ e Tsɛ Yehowa a kpɛti, nɛ jã kɛ̃ nɛ Yesu ha we nɛ kuami nɛ Petro kua lɛ ɔ hu nɛ puɛ e kɛ Yehowa a kpɛti. (Luka 6:12-16; 22:2-6, 31, 32) Yesu le kaa pi Yehowa aloo Yehowa we bi nɛ a pee nɔ́ ko. E ngɛ mi kaa Yesu se nyɛli ɔmɛ a ti ni komɛ pee níhi nɛ Yesu hyɛ we blɔ mohu lɛɛ, se Yesu ya nɔ nɛ e tsu ní tsumi kpakpa nɛ a kɛ wo e dɛ ɔ. Yehowa jɔɔ lɛ nɛ e tle lɛ si kɛ je gbeje. Enɛ ɔ bli blɔ ha Yesu konɛ e ba pee Matsɛ ngɛ hiɔwe Matsɛ Yemi ɔ nya.—Mat. 28:7, 18-20.\n11. Mɛni Baiblo ɔ gba kɛ fɔ si kaa e ma hi Yehowa sɔmɔli a kpɛti ngɛ wa be nɛ ɔ mi?\n11 Yesu ngɛ hɛ kɛ nɔ fɔmi nɛ mi wa ngɛ Yehowa kɛ Yehowa we bi a mi. Ngɛ anɔkuale mi ɔ, ke wa susu níhi nɛ Yehowa gu e sɔmɔli a nɔ kɛ ngɛ pee ngɛ nyagbe ligbi nɛ ɔmɛ a mi ɔ he ɔ, e ngɛ nyakpɛ wawɛɛ. Ngɛ Yehowa we bi a se ɔ, kuu kpa ko be nɛ ngɛ anɔkuale ɔ fiɛɛe ngɛ je kɛ wɛ. Yehowa yi bua kuu kpa ko, mohu ɔ, e yeɔ bua e we asafo nɛ ngɛ mwɔnɛ ɔ nɛ kake peemi ngɛ mi ɔ. Yesaya 65:14 ɔ tsɔɔ kaa kake peemi kɛ bua jɔmi maa hi Mawu we bi a kpɛti. E de ke: “Ye sɔmɔli ma la, nɛ a bua maa jɔ a he.”\n12. Kɛ e sa kaa waa pee wa ní ngɛ ni kpahi a tɔmihi a he ha kɛɛ?\n12 Yehowa sɔmɔli a bua jɔɔ, ejakaa Yehowa kudɔɔ mɛ nɛ a nyɛɔ peeɔ ní kpakpahi. Se ngɛ blɔ ko nɔ ɔ, Satan je ɔ yeɔ kɔmɔ akɛnɛ níhi ngɛ puɛe kulaa ngɛ mi ɔ he je. Juɛmi be mi kaa wa ma pia Yehowa aloo Yehowa asafo ɔ ngɛ tɔmihi nɛ Mawu sɔmɔli kakaaka komɛ peeɔ ɔ he. E he hia nɛ waa ye Yehowa kɛ Yehowa asafo ɔ anɔkuale, nɛ waa le bɔ nɛ wa maa pee wa ní ngɛ ni kpahi a tɔmihi a he ha.\nBƆ NƐ E SA KAA WAA PEE WA NÍ NGƐ NIHI A TƆMIHI A HE HA\n13, 14. (a) Mɛni he je nɛ e sa kaa wa ná wa sibi a he tsui ɔ? (b) Mɛni si womi lɛ wa suɔ kaa e hi wa juɛmi mi?\n13 Lɛɛ ke Mawu sɔmɔlɔ ko tuɔ munyu aloo e peeɔ nɔ́ ko kɛ yeɔ wɔ awi ɔ, kɛ e sa kaa waa pee wa ní ha kɛɛ? Baiblo ɔ kɛ ga womi kpakpa ha wɔ. Baiblo ɔ de ke: “Hyɛ nɛ o mi mi ko fu mlamlaamla, ejakaa kuasia lɛ ngɔɔ nɔ́ kɛ toɔ e tsui mi.” (Fiɛlɔ 7:9) Wɔ tsuo wa yi mluku nɛ wa tɔ̃ɔ. Nɔ́ nɛ ɔ ba maa pee jeha 6,000 ji nɛ ɔ ngɛ Eden abɔɔ ɔ mi. Enɛ ɔ he ɔ, e sa nɛ waa hyɛ blɔ kaa wa nyɛmimɛ Kristofohi ma tɔ̃ wa nɔ. Ke wa nyɛmi ko tɔ̃ wa nɔ ɔ, e sɛ nɛ waa kɛ Mawu we bi nɛ kpa bɔmi ngɛ nyagbe ligbi nɛ ɔmɛ a mi. Ke nihi tɔ̃ wa nɔ nɛ wa ha nɛ lɔ ɔ tɔ̃tɔ̃ wa nane nɛ wa je Yehowa asafo ɔ mi ɔ, lɔ ɔ maa pee tɔmi agbo nɛ wɔ mohu wa tɔ̃. Ke e ba jã a, wa be nyɛe maa pee Mawu suɔmi nya ní hu, nɛ hɛ kɛ nɔ fɔmi nɛ wa ngɛ kaa wa nine maa su Mawu je ehe ɔ nɔ ɔ ma bɔ wɔ.\n14 Loko wa maa ya nɔ ma ná bua jɔmi ngɛ Mawu sɔmɔmi mi, nɛ wa maa hɛɛ wa hɛ kɛ nɔ fɔmi ɔ mi wawɛɛ ɔ, e sa nɛ Yehowa si womi nɛ jɔɔ nɔ bua nɛ nyɛɛ se nɛ ɔ nɛ hi wa juɛmi mi: “I ngɛ hiɔwe he, kɛ zugba he bɔe, nɛ a be blema ní ɔmɛ kaie hu; hɛ maa je a nɔ pɛsɛpɛsɛ.” (Yes. 65:17; 2 Pet. 3:13) Ko ha nɛ nihi a tɔmihi nɛ ha nɛ jɔɔmi nɛ ɔmɛ nɛ bɔ mo.\n15. Mɛni Yesu tsɔɔ kaa e sa nɛ waa pee ke nihi tɔ̃ wa nɔ?\n15 Se akɛnɛ wa be je ehe ɔ mi lolo he je ɔ, e he hia nɛ waa le Mawu susumi ngɛ bɔ nɛ e sa kaa waa pee wa ní ha ke nihi tu munyu aloo a pee nɔ́ ko nɛ e dɔ wɔ ɔ he. Kaa nɔ hyɛmi nɔ́ ɔ, sisi tomi mlaa kake ko nɛ e sa kaa wa kai ji nɔ́ nɛ Yesu de kɛ nyɛɛ se nɛ ɔ nɛ: “Ke nyɛɛ kɛ nihi a tɔmihi pa mɛ ɔ, nyɛ Tsɛ nɛ ngɛ hiɔwe ɔ kɛ nyɛ hu nyɛ tɔmihi maa pa nyɛ. Se ke nyɛɛ kɛ nihi a tɔmihi pɛ mɛ ɔ, nyɛ Tsɛ ɔ hu kɛ nyɛ tɔmihi be nyɛ pae.” Mo kai hu kaa benɛ Petro bi Yesu kaa e sa nɛ e ngɔ nihi a tɔmi kɛ pa mɛ “si kpaago lo” ɔ, Yesu ha lɛ heto ke: “Dɛbi, i de we mo ke si kpaago, se mohu si kpaago totoe nyingmi kpaago.” Yesu ngɛ tsɔɔe kaa e sa nɛ waa je wa tsui mi nɛ waa ngɔ nihi a tɔmihi kɛ pa mɛ daa.—Mat. 6:14, 15; 18:21, 22.\n16. Mɛni nɔ hyɛmi nɔ́ kpakpa Yosef pee?\n16 Yosef nɔ hyɛmi nɔ́ ɔ tsɔɔ wɔ bɔ nɛ ke nihi pee wɔ nɔdɔ nɔ́ ko ɔ, e sa nɛ waa pee wa ní ha. Yosef ji Yakob kɛ Rahel a binyumu enyɔ ɔmɛ a ti nɔ kake. Lɛ ji nɔkɔtɔma. Yosef tsɛbimɛ nyɔngma amɛ ná e he ninyɛ, ejakaa a papaa suɔ e sane. Lɔ ɔ he ɔ, a jua Yosef kaa nyɔguɛ. Jehahi babauu se ɔ, Yosef mɔde bɔmi ha nɛ e ba plɛ Egipt matsɛ ɔ se yelɔ. Benɛ hwɔ ba lejɛ ɔ ní ɔmɛ a mi ɔ, Yosef nyɛmimɛ ɔmɛ ba Egipt konɛ a ba he niye ní, se a li Yosef mi tso. Jinɛ Yosef ko nyɛ ngɔ he blɔ nɛ e ná a kɛ ye lue ngɛ ní yayahi nɛ e nyɛmimɛ ɔmɛ pee lɛ ɔ he. Mohu ɔ, e ka e nyɛmimɛ ɔmɛ nɛ e hyɛ kaa a tsake a tsui lo. Benɛ Yosef na kaa e nyɛmimɛ ɔmɛ pia a he nitsɛnitsɛ ɔ, e je e he si ngɔ tsɔɔ mɛ. Pee se ɔ, e de mɛ ke: “Nyɛ ko ye gbeye. Ma lɛ nyɛ, kɛ nyɛ bimɛ ɔmɛ.” Baiblo ɔ de hu ke: “Bɔ nɛ Yosef pee nɛ e kɛ munyu ngɔngɔɛhi wo e nyɛmimɛ ɔmɛ bua ji nɛ ɔ nɛ.”—1 Mose 50:21.\n17. Ke nihi tɔ̃ o nɔ ɔ, mɛni o maa suɔ kaa o pee?\n17 Jehanɛ se hu ɔ, juɛmi ngɛ mi kaa wa ma kai kaa akɛnɛ wa yi mluku he je ɔ, wa ma nyɛ ma tɔ̃ nihi a nɔ. Ke wa yɔse kaa wa tɔ̃ nɔ ko nɔ ɔ, Baiblo ɔ tsɔɔ kaa e sa nɛ waa ya nɔ ɔ ngɔ nɛ waa kɛ lɛ ya kpata. (Kane Mateo 5:23, 24.) Ke wa tɔ̃ nihi a nɔ nɛ a kɛ pa wɔ ɔ, wa bua jɔɔ wawɛɛ, enɛ ɔ he ɔ, e sa nɛ wɔ hu waa ngɔ nihi a tɔmihi kɛ pa mɛ. Kolose Bi 3:13 woɔ wɔ he wami ke: “Ke nɔ ko kɛ e nyɛmi ngɛ sane ko ɔ, nyɛɛ na ha nyɛ sibi, nɛ nyɛ kɛ pa nyɛ he kaa bɔ nɛ Nyɔmtsɛ ɔ hu ngɔ nyɛ he yayami ngɔ pa nyɛ ɔ.” A tsɔɔ ngɛ 1 Korinto Bi 13:5 ɔ kaa Kristofo no nɛ ngɛ suɔmi nitsɛnitsɛ ɔ “kɛ nɔ ko tɔmi wui e mi.” Ke waa kɛ nihi a tɔmihi paa mɛ ɔ, Yehowa hu maa ngɔ wa tɔmihi kɛ pa wɔ. Niinɛ, ke nihi tɔ̃ wa nɔ ɔ, nyɛ ha nɛ waa na mɛ mɔbɔ kaa bɔ nɛ Yehowa nɛ ji wa Tsɛ ɔ hu naa wɔ mɔbɔ ɔ.—Kane La 103:12-14.\nHWƆƆMI MƆ—NƆ́ NƐ A MAA KASE June 2016


KANEMƆ YƐ Afrikaans Albania Amharic Arabic Armenia Armenia (West) Aymara Bicol Bislama Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Dangme Denmark Dutch Efik Estonia Ewe Finland French Ga Georgia Germany Guarani Haitian Creole Hela Hiligaynon Hungary Iceland Igbo Iloko Indonesia Italia Japan Kikuyu Kinyarwanda Kirghiz Korea Lingala Lithuania Luo Malagasy Mizo Moore Myanmar Ngabere Norway Nzema Ossetia Papiamento (Curaçao) Poland Portuguese (Brazil) Punjabi Quechua (Bolivia) Rarotongan Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tahiti Tatar Telugu Tetun Dili Thailand Tigrinya Tsonga Turkey Twi Ukrain Uruund Vietnam Wayuunaiki Xhosa Yoruba Zulu\nŊƆƆ lɛ akɛ oyɛ naanyo ko ni osumɔɔ esane waa, shi efee nɔ ko ni onuuu shishi. Mɛi komɛi wieɔ amɛshiɔ enifeemɔi kɛ esusumɔ, ni amɛkɛɔ akɛ onaanyo lɛ yitsoŋ wa. Ani ohe baafee oya ni okɛ amɛ akpã gbee, loo obaato otsui shi, ni obo nɔ ni onaanyo lɛ hu yɔɔ kɛɛmɔ toi? Kɛ́ ebɛ jɛmɛ ni ebaatsɔɔ nɔ ni ba lɛ mli lɛ, ani obaato otsui shi ni okamu sane naa?\nDani obaaha hetoo lɛ, ekolɛ obaasumɔ ni ole babaoo yɛ sane lɛ he. Ekolɛ, obaabi akɛ, ‘Te mile naanyo nɛɛ jogbaŋŋ miha tɛŋŋ, ni mɛni hewɔ misumɔɔ esane lɛ?’ Ojogbaŋŋ. Susumɔ enɛ he okwɛ: Ani wɔnyɛŋ wɔkɛ shishitoo mla nɛɛ nɔŋŋ atsu nii yɛ sane ni abiɔ akɛ Nyɔŋmɔ yitsoŋ wa loo eyitsoŋ waaa lɛ mli?\nEkolɛ, ebaawa kɛha bo akɛ obaanu nibii komɛi ni Nyɔŋmɔ efee lɛ ashishi, loo ekolɛ kɛ́ osusu nɔ hewɔ ni eŋmɛ nibii komɛi agbɛ lɛ he lɛ, ojwɛŋmɔ shɛɛɛ he. Mɛi babaoo yɛ ni baakɛɛ bo akɛ Nyɔŋmɔ yitsoŋ wa, ni amɛbaawo bo hewalɛ koni okojo esusumɔi lɛ taakɛ amɛfeɔ lɛ. Ani obaaŋmɛ otsui shi koni okamu sane naa kɛyashi obaale sane lɛ he nii babaoo? Hetoo ni obaaha lɛ baadamɔ bɔ ni ole Nyɔŋmɔ jogbaŋŋ oha lɛ nɔ. Bi ohe akɛ, ‘Mɛɛ nibii kpakpai Nyɔŋmɔ efee eha mi?’\nKɛ́ shihilɛ lɛ kɛ bo etswia shi lɛ, no lɛ kɛ́ okwɛɛɛ ni ahi lɛ, obaamu sane naa akɛ Nyɔŋmɔ efeko nɔ ko kpakpa ko ehako bo. Shi shwiemɔ oyiŋ okwɛ. Ani Nyɔŋmɔ ji mɔ ni ha shihilɛ lɛ kɛ bo tswia shi lɛ—loo mɔ ni fee nibii kpakpai komɛi kɛha bo lɛ? Taakɛ wɔna lɛ, Satan ji “je nɛŋ lumɔ lɛ,” jeee Yehowa. (Yohane 12:31) No hewɔ lɛ, Satan ji mɔ ni hɔ je nɛɛ naagbai kɛ jalɛsane ni ayeee lɛ amli kpotoo asɛɛ. Ani okpɛlɛŋ nɔ akɛ wɔnaagbai lɛ babaoo hu jɛ emuu ni wɔyeee kɛ nibii ni baa trukaa lɛ?\nAni Nyɔŋmɔ ji mɔ ni ha shihilɛ lɛ kɛ bo tswia shi lɛ—loo mɔ ni fee nibii kpakpai komɛi kɛha bo lɛ?\nYɛ gbɛ kroko nɔ lɛ, mɛni Nyɔŋmɔ efee? Susumɔ nɔ ni Biblia lɛ kɛɔ lɛ he okwɛ: ákɛ Nyɔŋmɔ ji “mɔ ni fee ŋwɛi kɛ shikpɔŋ lɛ”; ni ákɛ wɔgbɔmɔtsei lɛ fata nibii ni efee ni yɔɔ ‘naakpɛɛ’ lɛ ahe; ni ákɛ Yehowa ji “Nyɔŋmɔ ní omumɔ yɔɔ edɛŋ” lɛ. (Lala 124:8; 139:14; Daniel 5:23) Mɛni nomɛi fɛɛ tsɔɔ?\nNo tsɔɔ akɛ wɔhiɛ ni kamɔ lɛ kɛ wala mli ni wɔyɔɔ lɛ tete jɛ wɔ-Bɔlɔ lɛ. (Bɔfoi lɛ Asaji 17:28) No tsɔɔ akɛ nikeenii ni ji wala, nibii fɛfɛji ni ebɔle wɔ yɛ je lɛ mli, suɔmɔ kɛ naanyobɔɔ mli ŋɔɔmɔ, bɔ ni wɔsaa nii anaa, wɔtaa nii ahe, wɔnuɔ gbɛɛmɔi, kɛ nibii aŋma ni wɔnuɔ lɛ—fɛɛ ji nikeenii ni jɛ Nyɔŋmɔ ŋɔɔ. (Yakobo 1:17) Ani okpɛlɛɛɛ nɔ akɛ nibii ni ekɛduro wɔ nɛɛ fɛɛ haa ebafeɔ Naanyo ni sa akɛ wɔsumɔ esane waa, ni wɔkɛ wɔhe afɔ̃ enɔ?\nAnɔkwa, ekolɛ onaŋ lɛ mlɛo akɛ okɛ ohe baafɔ̃ Nyɔŋmɔ nɔ. Ekolɛ, onuɔ he akɛ oleko lɛ jogbaŋŋ bɔ ni baaha onyɛ okɛ ohe afɔ̃ enɔ. Ni shishinumɔ yɛ he. Wɔnyɛɛɛ wɔtsĩ yiŋtoi fɛɛ ahewɔ ni mɛi komɛi susuɔ akɛ Nyɔŋmɔ yitsoŋ wa lɛ atã yɛ saji kukuji ni wɔsusu he nɛɛ amli koni wɔtsɔɔ mli. Shi, ani ebafeŋ nɔ ni ja akɛ obaabɔ mɔdɛŋ koni ole Nyɔŋmɔ jogbaŋŋ? * Wɔyɛ nɔmimaa akɛ kɛ́ ofee nakai lɛ, obaale Nyɔŋmɔ he anɔkwale lɛ. Ani eyitsoŋ wa? Jeee nakai kwraa ji sane lɛ: “Nyɔŋmɔ lɛ, suɔmɔ ji lɛ.”—1 Yohane 4:8.\n^ kk. 8 Ákɛ nɔkwɛmɔnɔ lɛ, obaana saji krokomɛi ni tsɔɔ nɔ̃ hewɔ ni Nyɔŋmɔ eŋmɛ efɔŋfeemɔ gbɛ lɛ yɛ wolo ni ji Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ, yitso 11 lɛ mli.\nTe fee tɛŋŋ efɔŋfeemɔ je shishi, ni mɛni hewɔ Nyɔŋmɔ efeko nɔ ko yɛ he? Ani be ko baaba ni wɔnaagbai fɛɛ asɛɛ baafo?\nKɛmaje Mɔ Ko Kɛmaje Mɔ Ko Ani Okɛ Ohe Baafɔ̃ Nyɔŋmɔ Nɔ?


Wolo ni Jɛ Gbɛtsɔɔmɔ Kuu lɛ Dɛŋ | Anɔkwa Hemɔkɛyeli\nKɛha Wɔnyɛmimɛi Hii kɛ Yei ni Wɔsumɔɔ:\nKɛjɛ Buu-Mɔɔ lɛ ni ji maŋbii anɔ̃ lɛ klɛŋklɛŋ nɔ̃ kwraa ni je kpo ni ji January 1, 2008 nɔ̃ lɛ, akɛ sane hee ko ni baa kɛtsaraa nɔ, ni yɔɔ miishɛɛ ni gbalaa mɔ jwɛŋmɔ ni yitso ji “Kasemɔ Amɛhemɔkɛyeli Lɛ,” wo mli. Kɛjɛ no nɔ kɛbaa nɛɛ, daa nyɔji etɛ lɛ, asusuɔ sane hee ko ni yɔɔ miishɛɛ he yɛ saneyitso nɛɛ shishi!\nMɛni mɛi ni kaneɔ saji nɛɛ ewie yɛ he? Beni yoo ko kane sane ni kɔɔ Marta he lɛ egbe naa lɛ, eŋma akɛ: “Beni mikane sane lɛ, miŋmɔ waa ejaakɛ mitamɔ lɛ nɔŋŋ—misumɔɔ koni mafee gbɔfeelɔ kpakpa, no hewɔ lɛ mináaa hiɛ kwraa, ni bei komɛi po lɛ, mihiɛ kpaa nɔ akɛ esa akɛ maná be fioo koni mikɛ migbɔi lɛ agba sane.” Oblayoo ko ni eye afii 15 ni kane Ester sane lɛ tsɔɔ esusumɔ akɛ: “Eji anɔkwale akɛ bei komɛi lɛ, wɔgbaa wɔhe naa yɛ atadei kɛ hesaamɔi ni eba nɔ lɛ ahe. Esa akɛ wɔsaa wɔhe jogbaŋŋ; kɛlɛ, wɔsumɔŋ koni wɔfee kɛteke nɔ.” Ekɛfata he akɛ: “Mɛi ni wɔji yɛ mligbɛ lɛ ji nɔ ni Yehowa kwɛɔ.” Ni nyɛmi yoo ko ni kane bɔfo Petro saji lɛ ateŋ eko lɛ kɛ miishɛɛ wie akɛ: “Beni mikane sane lɛ, mikɛ mihe fɛɛ wo mli vii diɛŋtsɛ. Etamɔ nɔ ni miyɛ jɛmɛ! Mifee shihilɛi ni atsĩtsĩi tã kɛkɛ lɛ po ahe mfoniri bɔ ni ha minu nibii ahe jogbaŋŋ.”\nMɛi etɛ ni wɔwie amɛhe nɛɛ—kɛ mɛi babaoo hu ni amɛŋmala woji kɛtsɔɔ bɔ ni amɛnya saji nɛɛ ahe lɛ—maa nɔ ni bɔfo Paulo ŋma jeeŋmɔ ko lɛ nɔ mi: “Nibii abɔ ní aŋma ato momo lɛ, wɔ diɛŋtsɛ wɔhe nitsɔɔmɔ hewɔ aŋma ato lɛ.” (Rom. 15:4) Hɛɛ, Yehowa ha aŋmala saji nɛɛ awo Biblia lɛ mli bɔni afee ni wɔkase nibii komɛi ni he hiaa waa. Ekɔɔɔ he eko afii abɔ ni wɔkɛhi anɔkwale lɛ mli lɛ, wɔ fɛɛ wɔbaanyɛ wɔkase nɔ ko kɛjɛ mli.\nWɔmiiwo bo hewalɛ koni okashashao shi kwraa kɛ wolo nɛɛ kanemɔ. Okɛfata Oweku Jamɔ gbɛjianɔtoo lɛ he—gbekɛbii lɛ baanya he waa diɛŋtsɛ! Kɛ́ asafo lɛ kɛ wolo nɛɛ miifee Asafoŋ Biblia Nikasemɔ lɛ, kwɛmɔ ni okafo mli otsi kome po! Too otsui shi; kanemɔ lɛ jogbaŋŋ. Feemɔ nibii ni okaneɔ lɛ ahe mfoniri yɛ ojwɛŋmɔŋ; feemɔ onii tamɔ oyɛ jɛmɛ ni nibii lɛ ba. Bɔɔ mɔdɛŋ ni onu nii ahe tamɔ mɛi ni Biblia lɛ wie amɛhe lɛ nu he lɛ, ni ona nibii hu ni amɛna lɛ. Okɛ bɔ ni amɛfee amɛnii yɛ shihilɛi komɛi ni ba lɛ ahe lɛ ato bɔ ni kulɛ obaafee onii oha lɛ he.\nEŋɔɔ wɔnaa waa akɛ wɔbaaha onine ashɛ wolo nɛɛ nɔ. Wɔshwelɛ ji ebaafee jɔɔmɔ kɛha bo kɛ oweku lɛ. Wɔsumɔɔ nyɛsane naakpa, ni wɔmiiba jɔɔmɔi wɔmiiha nyɛ,\nKasemɔ Amɛhemɔkɛyeli Lɛ—Wolo ni Jɛ Gbɛtsɔɔmɔ Kuu lɛ Dɛŋ


KANEMƆ YƐ Acholi Afrikaans Albania Amerika Mumuii Awiemɔ Amharic Arabic Armenia Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Blɔfo Boulou Brazil Mumuii Awiemɔ Bulgaria Cambodia Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Mumuii Awiemɔ Croatia Cuban Sign Language Czech Dangme Denmark Digor Douala Drehu Dutch Ecuador Mumuii Awiemɔ Efik Estonia Ewe Fiji Finland Fon French Ga Garifuna Georgia Germany Gitonga Greenland Guarani Gujarat Gun Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Iban Ibanag Iceland Igbo Iloko India Mumuii Awiemɔ Indonesia Isoko Italia Italia Mumuii Awiemɔ Japan Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lhukonzo Lingala Lithuania Low German Luganda Lunda Luo Macedonia Malagasy Malay Malayalam Malta Mam Mambwe-Lungu Mapudungun Marathi Marshallese Mauritia Creole Maya Mazatec (Huautla) Mbunda Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niue Norway Nzema Oromo Ossetia Otetela Pangasinan Papiamento (Aruba) Persia Pohnpei Poland Poland Mumuii Awiemɔ Portugal Portugal (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Ronga Runyankore Russia Rutoro Samoa Sango Saramacca Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Tahiti Tamil Tarascan Tatar Telugu Tetun Dili Thailand Tigrinya Tiv Tlapanec Tok Pisin Tonga Totonac Tshiluba Tshwa Tsonga Turkey Tuvalu Twi Tzeltal Tzotzil Ukrain Umbundu Urdu Urhobo Uruund Uzbek Venda Venezuela Mumuii Awiemɔ Vietnam Wallis Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nAdriana ni jɛ Brazil lɛ wie akɛ: “Nakai ji bɔ ni minu he be kplaŋŋ. No hewɔ lɛ, misusu akɛ kɛ́ migbe mihe moŋ lɛ, ebaahi.”\nANI nɔ ko egba onaa waa aahu akɛ, oná kulɛ ogbo? Kɛ́ nakai lɛ, ekolɛ onuɔ bɔ ni Adriana nu he ehã lɛ shishi. Eye etsui fe nine, emiishɛɛ kɛ ehiɛnɔkamɔ fɛɛ tã. Datrɛfoi kɛɛ Adriana ená hela ko ni hãaa mɔ aná miishɛɛ be fɛɛ be.\nSusumɔ nuu ko ni jɛ Japan ni atsɛɔ lɛ Kaoru, ni kwɛ efɔlɔi ni bɛ hewalɛ, ni amɛgbɔlɔ hu lɛ he okwɛ. Ewie akɛ: “Nakai beiaŋ lɛ, minitsumɔ lɛ miigbala mimli waa. Eshɛ be ko ni minyɛɛɛ nii maye, ni kɛ́ miyakã shi hu lɛ, miwɔɔɔ jogbaŋŋ. Minu he akɛ kɛ́ migbo lɛ, fɛɛ sɛɛ baafo.”\nNigerianyo ko ni atsɛɔ lɛ Ojebode lɛ hu kɛɛ akɛ: “Bei pii lɛ, mimiishɛɛ tãa aahu akɛ mifóɔ, no hewɔ lɛ, mitao gbɛ nɔ ni matsɔ ni mafo miwala sɛɛ.” Miishɛɛ sane ji akɛ, Ojebode, Kaoru, kɛ Adriana fɛɛ egbeee amɛhe. Shi daa afi lɛ, mɛi akpei ohai abɔ gbeɔ amɛhe.\nMƐNI BAANYƐ AYE ABUA BO?\nHii ji mɛi titri ni gbeɔ amɛhe, efeɔ amɛteŋ mɛi pii hiɛgbele akɛ amɛbaabi ni aye abua amɛ. Yesu wie akɛ, mɛi ni bɛ hewalɛ lɛ, datrɛfonyo he hiaa amɛ. (Luka 5:31) No hewɔ lɛ, kɛ́ ohaoɔ aahu akɛ, onuɔ he akɛ ogbe ohe lɛ, ofainɛ kaahã efee bo hiɛgbele akɛ obaabi ni aye abua bo. Mɛi ni ehao lɛ ateŋ mɛi pii ena akɛ, datrɛfonyo ni amɛbaayana lɛ baanyɛ awa amɛ ni amɛkpee naagba lɛ naa. Ojebode, Kaoru, kɛ Adriana fɛɛ yana datrɛfonyo, ni no ehã amɛnyɛ amɛmiikpee amɛnaagbai lɛ anaa.\nEkolɛ datrɛfoi lɛ baahã mɔ lɛ tsofã, loo amɛbaabi lɛ saji kɛkɛ lɛ amɛwo lɛ ŋaa, loo amɛbaafee enyɔ lɛ fɛɛ. Mɛi ni ehao lɛ sumɔɔ hu ni amɛwekumɛi kɛ amɛnanemɛi anu amɛ shishi, amɛná tsui amɛhã amɛ, ni amɛjie suɔmɔ kpo amɛtsɔɔ amɛ. Yehowa Nyɔŋmɔ ji naanyo ni fe fɛɛ ni wɔbaanyɛ wɔná. Etsɔɔ e-Wiemɔ lɛ, ni ji Biblia lɛ, nɔ eyeɔ ebuaa wɔ waa.\nANI ABAANYƐ AFO SƐƐ KWRAA?\nBei pii lɛ, ebiɔ ni datrɛfonyo aye abua mɔ ko ni ehao lɛ be kplaŋŋ, ni agbɛnɛ hu, mɔ lɛ afee tsakemɔi komɛi yɛ eshihilɛ mli. Shi kɛ́ ohaoɔ yɛ be kɛ beiaŋ lɛ, obaanyɛ oná hiɛnɔkamɔ tamɔ Ojebode ná lɛ. Ekɛɛ akɛ: “Miikpa be ni Yesaia 33:24 lɛ baaba mli lɛ gbɛ. Jɛmɛ tsɔɔ akɛ, be ko baashɛ ni mɛi ni yɔɔ shikpɔŋ lɛ nɔ lɛ ateŋ mɔ ko ekɛŋ akɛ, ‘Mibɛ hewalɛ.’” Hã Nyɔŋmɔ shiwoo ni kɔɔ “shikpɔŋ hee” ni mɔ ko ‘piŋ’ dɔŋŋ yɛ nɔ lɛ ashɛje omii, tamɔ eshɛje Ojebode mii lɛ. (Kpojiemɔ 21:1, 4) Shiwoo nɛɛ tsɔɔ akɛ, mɔ ko piŋ yɛ jwɛŋmɔŋ kɛ henumɔŋ dɔŋŋ. Opiŋmɔi lɛ fɛɛ asɛɛ baafo kɛbaaya naanɔ. ‘Okaiŋ opiŋmɔi lɛ dɔŋŋ, ni amɛbaŋ otsui mli hu dɔŋŋ.’—Yesaia 65:17.\nNyɔŋmɔ le bɔ ni onuɔ he ohãa lɛ.\n“Mi, Yehowa, o-Nyɔŋmɔ lɛ, mihiɛ oninejurɔ mli, . . . mɔ ni kɛɔ bo akɛ, ‘Kaashe gbeyei. Maye mabua bo’ lɛ.”—Yesaia 41:13.\nYehowa le bɔ ni wɔnuɔ he wɔhãa lɛ fe mɔ fɛɛ mɔ, ni eesumɔ ni eye ebua wɔ.\nJwɛŋmɔ Nyɔŋmɔ Wiemɔ lɛ nɔ.\n“[Elia bi] ni ahã egbo. Ekɛɛ akɛ: ‘ . . . Yehowa, ŋɔɔ miwala kɛya.’”—1 Maŋtsɛmɛi 19:4.\nOjebode wie akɛ: “Nyɔŋmɔ Wiemɔ lɛ nɔ ni mijwɛŋ lɛ ye ebua mi. Miyɔse akɛ, be ko lɛ gbalɔ Elia hu nu he tamɔ bɔ ni minu he lɛ nɔŋŋ.”\nKasemɔ nii kɛjɛ Biblia mli nɔkwɛmɔnii amli.\n“[Mi Yesu] misɔle kɛkpa fai mihã bo [Petro] koni ohemɔkɛyeli akatã.”—Luka 22:32.\nBe ni bɔfo Petro kwa Yesu shii etɛ lɛ sɛɛ lɛ, efee basaa ni eyafó waa. Kaoru wie akɛ: “Nɔ ni ba Petro nɔ lɛ ye ebua mi ni mina akɛ, Yehowa kɛ Yesu nu Petro shishi. Enɛ wo mi hewalɛ waa.”\n‘Okaiŋ opiŋmɔi lɛ dɔŋŋ, ni amɛbaŋ otsui mli hu dɔŋŋ.’—Yesaia 65:17\nKɛ́ Miná Jwɛŋmɔŋ Naagba lɛ, Ani Biblia lɛ Baanyɛ Aye Abua Mi?\nNibii etɛ komɛi ni Nyɔŋmɔ kɛhãa wɔ koni ekɛye ebua wɔ kɛkpee jwɛŋmɔŋ naagbai anaa.


Marko 7 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 7:1-37\n7 Agbɛnɛ, Farisifoi lɛ kɛ woloŋmalɔi lɛ ateŋ mɛi komɛi ni jɛ Yerusalem lɛ bua amɛhe naa kɛbɔle lɛ.+ 2 Ni amɛna akɛ ekaselɔi lɛ ateŋ mɛi komɛi yeɔ nii kɛ niji ni abule, ni ji, niji ni afɔko he.* 3 (Ejaakɛ Farisifoi lɛ kɛ Yudafoi lɛ fɛɛ lɛ, akɛni amɛhiɛ blematsɛmɛi lɛ akusumii lɛ amli kpɛŋŋ hewɔ lɛ, ja amɛfɔ amɛniji ahe kɛyashi amɛnikutso dani amɛyeɔ nii, 4 ni kɛ́ amɛjɛ jara nɔ amɛba lɛ, ja amɛju amɛhe dani amɛyeɔ nii. Kusumii krokomɛi babaoo hu yɛ ni ato ahã amɛ, ni amɛhiɛ mli kpɛŋŋ, tamɔ kɔɔpoi, kɛ kɔɔpoi wuji, kɛ akɔɔble tsɛnsii abaptisimɔ.)+ 5 No hewɔ lɛ, Farisifoi kɛ woloŋmalɔi nɛɛ bi lɛ akɛ: “Mɛni hewɔ okaselɔi lɛ yeee blematsɛmɛi lɛ akusum lɛ nɔ, ni amɛyeɔ nii kɛ niji ni abule lɛ?”+ 6 Ekɛɛ amɛ akɛ: “Eja jogbaŋŋ akɛ Yesaia gba yɛ nyɛ osatofoi nɛɛ ahe, tamɔ bɔ ni aŋma lɛ, akɛ, ‘Maŋ nɛɛ kɛ amɛnaabu woɔ mihiɛ nyam, shi amɛtsuii kɛ mi teŋ jekɛ waa.+ 7 Amɛyaa nɔ amɛjáa mi efolo, ejaakɛ amɛtsɔɔ tsɔɔmɔi ni ji gbɔmɛi akitãi.’+ 8 Nyɛshiɔ Nyɔŋmɔ kitã lɛ, ni nyɛhiɛɔ gbɔmɛi akusum mli kpɛŋŋ.”+ 9 Etee nɔ ekɛɛ amɛ akɛ: “Nyɛjɛɔ ŋaa mli nyɛkuɔ nyɛhiɛ nyɛfɔ̃ɔ Nyɔŋmɔ kitã lɛ nɔ bɔ ni afee ni nyɛya nɔ nyɛhiɛ nyɛkusum lɛ mli.+ 10 Akɛ nɔkwɛmɔnɔ lɛ, Mose kɛɛ akɛ, ‘Okɛ woo ahã opapa kɛ omami,’+ ni ‘Mɔ ni wieɔ wiemɔi fɔji eshiɔ* epapa loo emami lɛ, agbe lɛ.’+ 11 Shi nyɛ lɛ, nyɛkɛɔ akɛ, ‘Kɛ́ mɔ ko kɛɛ epapa loo emami akɛ: “Nɔ fɛɛ nɔ ni miyɔɔ ni kulɛ obaaná he sɛɛ lɛ ji korban (ni ji, nikeenii ni ajɔɔ nɔ ahã Nyɔŋmɔ)” lɛ,’ 12 nyɛhãaa efee nɔ ko nɔ ko kwraa ehã epapa loo emami dɔŋŋ.+ 13 No hewɔ lɛ, nyɛkɛ nyɛkusum ni nyɛtsɔɔ mɛi lɛ guɔ Nyɔŋmɔ wiemɔ lɛ.+ Ni nibii babaoo ni tamɔ nakai sɔŋŋ nyɛfeɔ.”+ 14 Ni etsɛ mɛi lɛ kɛba emasɛi ekoŋŋ, ni ekɛɛ amɛ akɛ: “Nyɛ fɛɛ nyɛboa mi toi ni nyɛnua enɛ shishi.+ 15 Nɔ ko nɔ ko bɛ ni jɛɔ gbɔmɔ kponɔgbɛ boteɔ emli ni baanyɛ abule lɛ; shi nibii ni jɛɔ gbɔmɔ mli jeɔ kpo lɛ ji nibii ni buleɔ lɛ.”+ 16 * —— 17 Agbɛnɛ, be ni eshi mɛi lɛ ni ebote shĩa ko mli lɛ, ekaselɔi lɛ bɔi lɛ nɔkwɛmɔnɔ* lɛ he sanebimɔ.+ 18 No hewɔ lɛ, ekɛɛ amɛ akɛ: “Ani nyɛ hu nyɛnuuu nii ashishi tamɔ amɛ? Ani nyɛleee akɛ nɔ ko nɔ ko bɛ ni jɛɔ kponɔgbɛ boteɔ gbɔmɔ mli ni baanyɛ abule lɛ, 19 ejaakɛ jeee etsui mli eboteɔ, shi moŋ eyaa emusuŋ ni eyajeɔ kpo yɛ tiafi mli?” Ewie enɛ kɛtsɔɔ akɛ niyenii fɛɛ he tse. 20 Agbɛnɛ hu, ekɛɛ akɛ: “Nɔ ni jɛɔ gbɔmɔ mli jeɔ kpo lɛ ji nɔ ni buleɔ lɛ.+ 21 Ejaakɛ mligbɛ, ni ji gbɔmɛi atsuii+ amli susumɔi fɔji jɛɔ: ajwamaŋbɔi,* jui, gbɔmɔgbei, 22 gbalafitemɔi,* amimyelii, efɔŋfeemɔi, lakamɔi, jeŋba gbonyo ni efeee mɔ hiɛgbele,* hiŋmɛi ni kɔ̃ɔ nii anɔ, wiemɔi fɔji,* henɔwomɔ, kɛ kwashiaiasaneyeli. 23 Nibii fɔji nɛɛ fɛɛ lɛ, mligbɛ amɛjɛɔ, ni amɛbuleɔ gbɔmɔ.” 24 Ete shi yɛ jɛmɛ ni etee Tiro kɛ Sidon kpokpaa lɛ nɔ.+ Eyabote shĩa ko mli yɛ jɛmɛ, ni esumɔɔɔ ni mɔ ko ale, shi enyɛɛɛ ehe etee. 25 Amrɔ nɔŋŋ lɛ, yoo ko ni ebiyoo fioo yɔɔ mumɔ ni he tseee lɛ nu ehe, ni eba ebaho egbee enaji anaa.+ 26 Yoo lɛ, Greek yoo ni, ni ejɛ* Foinike ni yɔɔ Siria lɛ; ni etee nɔ ebi lɛ ni efã daimonio lɛ kɛje ebiyoo lɛ mli. 27 Shi ekɛɛ yoo lɛ akɛ: “Hã bii lɛ atɔrɔ klɛŋklɛŋ, ejaakɛ ejaaa akɛ akɔɔ bii lɛ ablodo lɛ ni ashɛɔ afɔɔ gbeebii ahiɛ.”+ 28 Shi yoo lɛ here nɔ ekɛɛ lɛ akɛ: “Nakai ni, onukpa, shi kɛ̃lɛ gbeebii ni yɔɔ okpɔlɔ lɛ shishi lɛ po yeɔ bii bibii lɛ aniyenii fufuji lɛ.” 29 Kɛkɛ ni ekɛɛ yoo lɛ akɛ: “Nɔ ni owie nɛɛ hewɔ lɛ, yaa; daimonio lɛ eje obiyoo lɛ mli.”+ 30 No hewɔ lɛ, eyi mli etee eshĩa, ni eyana gbekɛ lɛ kã saa nɔ ni daimonio lɛ eje emli.+ 31 Be ni Yesu ku esɛɛ kɛjɛ Tiro kpokpaa lɛ nɔ lɛ, eyatsɔ Sidon ni efo mli kɛyatsɔ Dekapoli kpokpaa lɛ* nɔ kɛtee Galilea Ŋshɔ lɛ naa.+ 32 Biɛ ni akɛ nuu toimulɔ ko ni nyɛɛɛ awie jogbaŋŋ+ ba eŋɔɔ yɛ, ni amɛkpa lɛ fai koni ekɛ enine aŋmɛ enɔ. 33 Ni ekɛ lɛ shi mɛi lɛ ateŋ kɛtee afã. Kɛkɛ ni ekɛ ewaobii wo nuu lɛ toii amli, ni etsɛ̃ lajɔ̃, ni eta nuu lɛ lilɛi he.+ 34 Ni ekwɛ ŋwɛi ni emu waa ni ekɛɛ lɛ akɛ: “Hefata,” eshishi ji, “Gbelemɔ.” 35 Kɛkɛ ni etoii lɛ gbele,+ ni nɔ ni hãaa enyɛ ewie jogbaŋŋ lɛ tee, ni ebɔi wiemɔ jogbaŋŋ. 36 Kɛkɛ ni efã amɛ akɛ amɛkakɛɛ mɔ ko mɔ ko,+ shi babaoo ni efãa amɛ lɛ, babaoo ni amɛjajeɔ ji no.+ 37 Anɔkwa, amɛhe jɔ̃ amɛhe kɛteke nɔ,+ ni amɛkɛɛ: “Efee nii fɛɛ jogbaŋŋ. Ehãa toimulɔi po nuɔ nii, ni mumuii hu wieɔ.”+\n^ Ni ji, niji ni afeko amɛ krɔŋkrɔŋ yɛ kusum naa.\n^ Loo “Mɔ ni jɛɔ.”\n^ Greek wiemɔ ni ji por·neiʹa lɛ piifeemɔ. Kwɛmɔ Wiemɔi Titrii Amligbalamɔ lɛ, “Ajwamaŋbɔɔ.”\n^ Loo “musubɔi.”\n^ Loo “afɔ lɛ yɛ.”\n^ Loo “Maji Nyɔŋma Kpokpaa Lɛ.”


2 Petro 3 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\n3 Agbɛnɛ, mɛi ni asumɔɔ, enɛ ji wolo ni ji enyɔ nɔ ni miŋmaa nyɛ, ni taakɛ eji yɛ nɔ ni miŋma klɛŋklɛŋ lɛ mli lɛ, miitsɔ kaimɔ nɔ miikanya nyɛnyɛmɔ ni nyɛkɛjwɛŋɔ jogbaŋŋ lɛ yɛ enɛ hu mli, 2 koni nyɛkai wiemɔi ni gbalɔi krɔŋkrɔŋi lɛ wie sá* lɛ kɛ Nuŋtsɔ kɛ Yiwalaherelɔ lɛ kitãi lɛ ni atsɔ nyɛbɔfoi lɛ anɔ akɛhã lɛ. 3 Klɛŋklɛŋ kwraa lɛ, nyɛlea enɛ akɛ, naagbee gbii lɛ amli lɛ, hefɛoyelɔi kɛ amɛfɛoyeli baaba, amɛbaanyiɛ yɛ nibii ni amɛ diɛŋtsɛ amɛshweɔ lɛ anaa 4 ni amɛbaakɛɛ akɛ: “Nɛgbɛ be ni eba ni awo he shi lɛ yɔɔ? Naa, kɛjɛ beyinɔ ni wɔtsɛmɛi lɛ yawɔwɔi yɛ gbele mli nɛɛ, nibii fɛɛ miiya nɔ tamɔ bɔ ni amɛji kɛjɛ adebɔɔ shishijee mli lɛ nɔŋŋ.” 5 Ejaakɛ amɛjeɔ gbɛ amɛkuɔ amɛhiɛ amɛfɔ̃ɔ anɔkwa sane nɛɛ nɔ, akɛ kɛjɛ blema tɔ̃ɔ lɛ ŋwɛi yɛ, ni shikpɔŋ hu jɛ nu mli ebama shi shiŋŋ ni eyɛ nu teŋ yɛ Nyɔŋmɔ wiemɔ lɛ naa; 6 ni akɛ, atsɔ nomɛi anɔ akɛ nu afua kpãtã je ni yɔɔ nakai beiaŋ lɛ hiɛ. 7 Shi ŋwɛi kɛ shikpɔŋ ni yɔɔ amrɔ nɛɛ, nakai wiemɔ lɛ nɔŋŋ nɔ atsɔ akɛ amɛ to hã la, ni akɛ amɛ eto kɛyashi kojomɔ kɛ mɛi ni ebuuu Nyɔŋmɔ lɛ ahiɛkpatamɔ gbi lɛ nɔ. 8 Kɛ̃lɛ, mɛi ni asumɔɔ, nyɛkakua nyɛhiɛ nyɛfɔ̃a anɔkwa sane nɛɛ nɔ akɛ, Yehowa* buɔ gbi kome akɛ afii akpe, kɛ afii akpe hu akɛ gbi kome. 9 Jeee akɛ Yehowa* sɛɛ miigbala shi yɛ eshiwoo lɛ gbɛfaŋ, taakɛ mɛi komɛi buɔ nɔ ko ni sɛɛ egbala shi lɛ, shi moŋ etsui shi etoɔ ehãa nyɛ, ejaakɛ esumɔɔɔ akɛ akpãtã mɔ ko mɔ ko hiɛ, shi moŋ eesumɔ ni mɛi fɛɛ atsake amɛtsui. 10 Shi Yehowa* gbi lɛ baaba tamɔ julɔ, nɔ mli ni ŋwɛi baaho aya kɛ nugbɔshiimɔ gbɛɛmɔ ni naa wa,* shi shishijee nibii ni edɔ la waa lɛ baasere, ni abaakpa shikpɔŋ lɛ kɛ emli nitsumɔi lɛ ahe mama. 11 Akɛni abaasere nɛkɛ nibii nɛɛ fɛɛ yɛ nɛkɛ gbɛ nɔ hewɔ lɛ, nyɛsusua nɔ gbɔmɛi ni esa akɛ nyɛtsɔmɔ yɛ jeŋbai krɔŋkrɔŋi kɛ nifeemɔi ni tsɔɔ Nyɔŋmɔjamɔ su lɛ amli lɛ he, 12 be mli ni nyɛmɛɔ ni nyɛhãa Yehowa* gbi lɛ baa* lɛ hiɔ nyɛjwɛŋmɔ mli jogbaŋŋ lɛ,* gbi ni akɛbaakpãtã ŋwɛi hiɛ yɛ la mli ni shishijee nibii lɛ baasere yɛ dɔlɛ ni naa wa waa lɛ mli lɛ! 13 Shi yɛ eshiwoo lɛ naa lɛ, wɔmiimɛ ŋwɛi hee kɛ shikpɔŋ hee, ni nomɛi amli jalɛ baahi. 14 No hewɔ lɛ, mɛi ni asumɔɔ, akɛni nyɛmiimɛ nibii nɛɛ hewɔ lɛ, nyɛbɔa mɔdɛŋ fɛɛ ni nyɛaanyɛ koni yɛ naagbee lɛ ena nyɛ ní muji kɛ kpa ko bɛ nyɛhe, yɛ toiŋjɔlɛ mli. 15 Kɛfata he lɛ, nyɛbua wɔ-Nuŋtsɔ lɛ tsuishitoo lɛ akɛ yiwalaheremɔ, tamɔ bɔ pɛ ni Paulo, wɔnyɛmi ni wɔsumɔɔ lɛ lɛ hu ŋma nyɛ yɛ hiɛshikamɔ ni aŋɔhã lɛ lɛ naa lɛ, 16 ewieɔ nibii nɛɛ ahe taakɛ efeɔ yɛ ewoji lɛ fɛɛ mli lɛ. Shi nibii komɛi yɛ nomɛi amli ní shishinumɔ wa, ni mɛi ni leee nɔ ko* ní nane mɔko shi lɛ tsɔmɔɔ nɛkɛ nibii nɛɛ ahiɛ amɛbumɔɔ shi, tamɔ bɔ ni amɛfeɔ Ŋmalɛi ni eshwɛ lɛ hu kɛkpãtãa amɛ diɛŋtsɛ amɛhiɛ lɛ. 17 No hewɔ lɛ, mɛi ni asumɔɔ, nyɛ lɛ, akɛni nyɛle enɛ momo hewɔ lɛ, nyɛkwɛa jogbaŋŋ koni mlatɔlɔi lɛ atɔmɔ lɛ akahã nyɛ kɛ amɛ fɛɛ du gbɛ ni nyɛjɛ nyɛ diɛŋtsɛ nyɛshifimɔ lɛ* mli nyɛgbee shi. 18 Dabida, moŋ lɛ, nyɛyaa nɔ nyɛdaraa yɛ wɔ-Nuŋtsɔ kɛ Yiwalaherelɔ Yesu Kristo duromɔ kɛ ehe nilee lɛ mli. Lɛ aŋɔ anunyam ahã amrɔ nɛɛ kɛ agbɛnɛ hu kɛmiiya naanɔ gbi lɛ nɔ. Amen.\n^ Aloo “nibii ni gbalɔi krɔŋkrɔŋi lɛ gba.”\n^ Aloo “gbɛɛmɔ ni hoɔ oya.”\n^ Sht. ŋm., “be ni Yehowa gbi lɛ eba.”\n^ Aloo “nyɛmɛɔ ni nyɛshweɔ Yehowa gbi lɛ baa lɛ.” Sht. ŋm., “nyɛmɛɔ ni nyɛwoɔ be ni Yehowa gbi lɛ eba lɛ foi lɛ.”\n^ Aloo “mɛi ni ekaseko nɔ ko.”\n^ Aloo “shi ni nyɛdamɔ jogbaŋŋ lɛ.”